ישיבת מליאה, כנסת 24, פרוטוקול מספר 79, 2021-11-29 00:00

מיקי לוי: היום יום שני, כ"ה בכסלו התשפ"ב, 29 בנובמבר 2021, אני מתכבד לפתוח את מליאת הכנסת.

מיקי לוי: הייתי רוצה שיהיו עוד חברים, אבל בכל זאת – חברים נכבדים, היום, כ"ט בנובמבר, לפני 74 שנים, התקבלה ההחלטה ההיסטורית באומות המאוחדות על הקמתה של מדינה יהודית בארץ ישראל.

מיקי לוי: אלפיים שנה נדד העם היהודי בגלות מריבון אחד לאחר, מפוגרום אחד לאחר ומאדמה אחת לאחרת מבלי שזו מעולם הייתה ביתו האמיתי.

מיקי לוי: בשבוע שבו אנו מציינים את חג הניסים, מן הראוי לומר: הקמתה של מדינת ישראל כנגד כל הסיכויים ואיחודו של העם היהודי במולדתו מכל קצות תבל הם הנס של זמננו.

מיקי לוי: חנוכה שמח.

מיקי לוי: הודעה למזכירת הכנסת, בבקשה.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הכנסת, הינני מתכבדת להודיעכם, כי הונחו היום על שולחן הכנסת – לקריאה ראשונה, מטעם הממשלה: הצעת חוק ההוצאה לפועל (תיקון מס' 69) (ביטול הגבלת רישיון נהיגה), התשפ"ב–2021; הצעת חוק למניעת הסתננות (עבירות ושיפוט) (הוראת שעה – הארכת תוקף), התשפ"ב–2021; הצעת חוק חומרי נפץ (תיקון מס' 5), התשפ"ב–2021; הצעת חוק הטיס (תיקון מס' 3), התשפ"ב–2021.

ירדנה מלר-הורוביץ: לדיון מוקדם – החל בהצעת חוק פ/2595/24 וכלה בהצעת חוק פ/2620/24: הצעת חוק ההוצאה לפועל (תיקון – ביטול הגבלת רישיון נהיגה), התשפ"ב–2021, מאת חברי הכנסת אימאן ח'טיב יאסין, מנסור עבאס, מאזן גנאים ווליד טאהא; הצעת חוק הכניסה לישראל (תיקון – אי-מתן אשרה ורישיון ישיבה בישראל), התשפ"ב–2021, מאת חבר הכנסת יריב לוין; הצעת חוק איסור הפליית אנשים עם עיוורון המלווים בכלבי נחייה (תיקון – אנשים עם הפרעות בתר-חבלתיות או בעלי מוגבלות המלווים בכלב שירות), התשפ"ב–2021, מאת חבר הכנסת אופיר סופר; הצעת חוק סדר הדין הפלילי (תיקון – הגבלת משך זמן החקירה המשטרתית וחקירת הפרקליטות), התשפ"ב–2021, מאת חברי הכנסת אלי כהן ודוד אמסלם; הצעת חוק צער בעלי חיים (הגנה על בעלי חיים) (תיקון – ביטול כלובים בתעשיית הביצים), התשפ"ב–2021, מאת חברת הכנסת שרן מרים השכל; הצעת חוק מס הכנסה (פטור ממס על הכנסה מהשכרת דירת מגורים) (תיקון – ניכוי דמי שכירות ששולמו בעד דירת מגורים), התשפ"ב–2021, מאת חברי הכנסת יעקב אשר, משה גפני ואורי מקלב; הצעת חוק מגבלות על חזרתו של עבריין מין לסביבת נפגע העבירה (תיקון – הגבלת אזור מגורים לעבריין מין שנשלח למעון), התשפ"ב–2021, מאת חברת הכנסת עידית סילמן; הצעת חוק התכנון והבנייה (תיקון – חיבור חשמל מטעמים הומניטריים), התשפ"ב–2021, מאת חבר הכנסת איימן עודה; הצעת חוק רישוי עסקים (תיקון – התקנת מכשיר לבדיקת רמת אלכוהול), התשפ"ב–2021, מאת חברי הכנסת משה אבוטבול, חיים ביטון, ינון אזולאי, משה ארבל, מיכאל מלכיאלי, יעקב מרגי, מאיר פרוש, יעקב ליצמן, אורי מקלב, יצחק פינדרוס, בצלאל סמוטריץ', מיכל וולדיגר, אבי מעוז, אופיר סופר, איתמר בן גביר, יואב בן צור ואורית מלכה סטרוק; הצעת חוק להנצחת זכרם של קורבנות הטבח בחברון, התשפ"ב–2021, מאת חברי הכנסת איתמר בן גביר, מיכל וולדיגר, יעקב ליצמן, מאי גולן, אורלי לוי אבקסיס, שלמה קרעי, מכלוף מיקי זוהר, אופיר כץ, משה אבוטבול, ינון אזולאי, אורית מלכה סטרוק, מיכאל מלכיאלי ויואב בן צור; הצעת חוק קליטת חיילים משוחררים (תיקון – לימודים אקדמיים לחיילים קרביים משוחררים במימון המדינה),

ירדנה מלר-הורוביץ: התשפ"ב–2021, מאת חבר הכנסת אופיר סופר; הצעת חוק מועצת הצמחים (ייצור ושיווק) (תיקון – ביטול מועצת הצמחים), התשפ"ב–2021, מאת חברת הכנסת שרן מרים השכל; הצעת חוק הגנת הצרכן (תיקון – סימון תאריך ייצור ומועד תפוגה עברי), התשפ"ב–2021, מאת חבר הכנסת מאיר פרוש; הצעת חוק המפלגות (תיקון – הגבלת מימון עצמי של נבחרי ציבור), התשפ"ב–2021, מאת חברת הכנסת שרן מרים השכל; הצעת חוק שיפוט בתי דין רבניים (נישואין וגירושין) (תיקון – נישואין אזרחיים בשטח שגרירות בישראל), התשפ"ב–2021, מאת חבר הכנסת יבגני סובה; הצעת חוק התוכנית להבראת כלכלת ישראל (תיקוני חקיקה להשגת יעדי התקציב והמדיניות הכלכלית לשנות הכספים 2003 ו-2004) (תיקון – ביטול פרק י'), התשפ"ב–2021, מאת חברת הכנסת מירב בן ארי; הצעת חוק להנצחה, מחקר ותיעוד של פרשת ילדי תימן, המזרח והבלקן, התשפ"ב–2021, מאת חברת הכנסת נעמה לזימי; הצעת חוק ההוצאה לפועל (תיקון – ביטול הגבלת רישיון נהיגה), התשפ"ב–2021, מאת חברת הכנסת נעמה לזימי; הצעת חוק יום לציון פרשת היעלמותם של ילדי תימן, המזרח והבלקן, התשפ"ב–2021, מאת חברת הכנסת קרן ברק; הצעת חוק להנצחה, מחקר ותיעוד של פרשת ילדי תימן, המזרח והבלקן, התשפ"ב–2021, מאת חברת הכנסת קרן ברק; הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון – איסור הפליה בשל נשיאת נשק), התשפ"ב–2021, מאת חבר הכנסת אמיר אוחנה; הצעת חוק הסיוע המשפטי (תיקון – סיוע משפטי לנפגעי עבירות), התשפ"ב–2021, מאת חברת הכנסת עאידה תומא סלימאן; הצעת חוק הפיקוח על שירותים פיננסיים (קופות גמל) (תיקון – היוון קצבה), התשפ"ב–2021, מאת חברת הכנסת קטי קטרין שטרית; הצעת חוק הביטוח הלאומי (תיקון – אבטחה במוסד רפואי כעבודה מועדפת), התשפ"ב–2021, מאת חברי הכנסת עידית סילמן, יעל רון בן משה, עלי סלאלחה, טטיאנה מזרסקי וצבי האוזר; הצעת חוק שוויון ההזדמנויות בעבודה (תיקון – חשיפת תנאי העבודה בין עובדים), התשפ"ב–2021, מאת חברת הכנסת אבתיסאם מראענה; הצעת חוק איסור הפליית אנשים עם עיוורון המלווים בכלבי נחייה (תיקון – אנשים עם מוגבלות המלווים בכלבי שירות),

ירדנה מלר-הורוביץ: התשפ"ב–2021, מאת חברי הכנסת אפרת רייטן מרום, שירלי פינטו קדוש, יוראי להב הרצנו, אוסאמה סעדי, מאזן גנאים, מירב בן ארי, אלינה ברדץ' יאלוב, מיכל רוזין ומופיד מרעי.

ירדנה מלר-הורוביץ: מסקנות ועדת הכלכלה בעקבות דיון מהיר בהצעתם של חברי הכנסת אורי מקלב ואחמד טיבי בנושא:

ירדנה מלר-הורוביץ: המתנה ארוכה לקבלת מבחן נהיגה מעשי (טסט).

ירדנה מלר-הורוביץ: תודה, אדוני.

מיקי לוי: תודה רבה למזכירת הכנסת.

מיקי לוי: 1.

מיקי לוי: ממשלה שמאפשרת לטרור להשתולל ברחובות צריכה להיות מוחלפת באופן מיידי; << נושא >>

מיקי לוי: << נושא >> 3.

מיקי לוי: תוכנית הממשלה להכרה ברפורמים, לחלל את קדושת הכותל ולחלוקתו << נושא >>

מיקי לוי: אנחנו ממשיכים בסדר-היום – הצעות סיעות הליכוד בהנהגת בנימין נתניהו לראשות הממשלה, התאחדות הספרדים שומרי תורה, תנועתו של מרן הרב עובדיה יוסף זכר צדיק לברכה, יהדות התורה והשבת אגודת ישראל – דגל התורה והציונות הדתית להביע אי-אמון בממשלה בנושאים הבאים: ממשלה שמאפשרת לטרור להשתולל ברחובות צריכה להיות מוחלפת באופן מיידי.

מיקי לוי: תנמק את ההצעה חברת הכנסת מאי גולן.

מאי גולן: אינטימי משהו.

מיקי לוי: בבקשה, חברת הכנסת גולן.

מאי גולן: אדוני היושב-ראש, כנסת נכבדה, אנחנו נמצאים היום בימים הקדושים של ימי החנוכה, ימים שבהם אנחנו מתפללים לניסים בעם ישראל, ורבים רבים מעם ישראל מתפללים – כך הם מספרים לי – שתעבור הגזרה הקשה הזו מעלינו; הגזרה הזו בדמות הממשלה, שנותנת לכל עבריין שלא חלם להרים את הראש.

מאי גולן: מחדלי הממשלה הם ארוכים, דווקא בזמן הכל-כך קצר שהיא קיימת, אבל אין לי הרבה זמן לומר את כולם, הייתי צריכה שעות כדי לדבר על כולם.

מאי גולן: כיוון שיש לי דקות ספורות, והגשתי בשם סיעתי הצעת אי-אמון בממשלה הזו בשם ביטחון אזרחי ישראל שהופר בצורה גסה, אני רוצה להתמקד היום ולשאול שאלה אחת מדויקת: את מי בדיוק הממשלה הזו מתכוונת לחבר לחשמל?

מאי גולן: בטוח לא את המתיישבים ביהודה ושומרון.

מאי גולן: נפתלי בנט לא נמצא כאן, אבל הוא בטוח לא התכוון אליהם.

מאי גולן: גם לא השר מתן כהנא, שנמצא איתנו כאן.

מאי גולן: הם הרי כבר לא המצביעים שלכם, נכון?

מאי גולן: אבל מי כן?

מאי גולן: מי כן?

מאי גולן: זו שאלה חשובה.

מאי גולן: אולי אלו שירו בסורוקה, או אולי אלו שירו בבית חולים מאיר, או אולי אלה שסוחרים בנשק ויורים ללא הבחנה ברחובות.

מאי גולן: אולי הם, הם הבייס שלכם, הם המצביעים שלכם.

מאי גולן: הגיוני, סך הכול, הם השותפים הטבעיים החדשים של נפתלי בנט; הם השותפים שלך לגנבת הדעת, הם השותפים שלך לגנבת הקולות; הם השותפים החדשים שלך לגנבת הביטחון של מדינת ישראל.

מאי גולן: מעניין מה השלב הבא, בנט, מעניין – בניית כבישים?

מאי גולן: שצ"פים אולי?

מאי גולן: תשתיות חדשות לעבריינים שמרשים לעצמם עכשיו להרים את הראש בכל פינה?

מאי גולן: בטח לא לאזרחים שומרי החוק מההתיישבות הצעירה.

מאי גולן: מה האבסורד?

מאי גולן: יש הרבה אבסורדים, אבל מה האבסורד העיקרי?

מאי גולן: שלך, נפתלי בנט, אני לא מאמינה.

מאי גולן: אבל למי כן?

מאי גולן: לווליד טאהא.

מאי גולן: ואללה, לווליד טאהא אפשר להאמין.

מאי גולן: הרי מה אמר חבר הכנסת ווליד טאהא אך לא מזמן?

מאי גולן: אני אצטט: אני מעדיף לא להתייחס לפרטי המתווה עם שקד, מכיוון שזה יספק חומר טוב לקיצונים לתקוף את הממשלה.

מאי גולן: עדיף שהדברים האלה יישארו רחוק רחוק מהתקשורת.

מאי גולן: השגנו – תקשיבו טוב – השגנו את מה שצריך לטובת האזרחים הערבים, וזה מה שחשוב.

מאי גולן: ככה אמר חבר הכנסת ווליד טאהא.

מאי גולן: ואללה, על ווליד אפשר לסמוך; על בנט לא, אבל על ווליד כאן.

מאי גולן: השאלה רק מה הבטחתם להם, השר מתן כהנא.

מאי גולן: מה הבטחתם להם?

מאי גולן: אולי לקחת נשק מבכירי צה"ל ולתת להם, אולי?

מאי גולן: מה?

מאי גולן: מה, תגידו מה הבטחתם להם, למרות ששום דבר באמת כבר לא יפתיע אותי.

מאי גולן: אבל אתם יודעים, על השאלה הזאת הרי מה יענה ראש הממשלה הרופס נפתלי בנט?

מאי גולן: הרי הוא הולך, ככה, עם החליפה, מאולפן לאולפן הוא מגיע, באמת שורף את האולפנים, ומה הוא אומר?

מאי גולן: זה נתניהו אמר, זה נתניהו עשה, זה נתניהו הכשיר, זה נתניהו, זה נתניהו, זה נתניהו, זה נתניהו.

מאי גולן: כמו בובה על חוטים שמישהו מזיז אותה, ולמעלה קול אחד: נתניהו, נתניהו, נתניהו.

מאי גולן: עכשיו, אני שואלת, מר ראש ממשלה ללא עמוד שדרה מר נפתלי בנט, יש לך משהו אחר להישען עליו בעולם ההזוי הזה שאתה חי בו חוץ מראש הממשלה לשעבר ולעתיד, בעזרת השם, בנימין נתניהו?

מאי גולן: הרי אני יודעת מה הסיטואציות הייחודיות שמעניינות אותך.

מאי גולן: כל מה שמעניין אותך זה יח"צ, יח"צ תקשורתי.

מאי גולן: אתה מגיע לפוטין, אתה והאיש עם השקיות, ומה אתה שואל?

מאי גולן: איפה התקשורת?

מאי גולן: איפה התקשורת?

מאי גולן: שפוטין יחכה, לא ללחוץ לו יד, אבל איפה התקשורת?

מאי גולן: וככה אתה עובד.

מאי גולן: העיקר שיהיה יח"צ.

מאי גולן: אבל מה שאתה לא מבין, שהיח"צ הזה הוא לא מה שיישאר לדורות.

מאי גולן: לא את זה יזכרו ממך.

מאי גולן: יח"צ מתחלף ככה, אבל את הכתם המכוער שאתה תשאיר על המחנה הלאומי – את זה לעולם לא תוכל למחוק.

מאי גולן: לאן הידרדרת, נפתלי בנט?

מאי גולן: לאן הידרדרתם בימינה, לאן?

מאי גולן: אילת שקד, עד לאן עוד תידרדרי?

מאי גולן: מה לא מכרת?

מאי גולן: אנחנו הקיצונים?

מאי גולן: אתם עושים מה שהשמאלנים אפילו לא חלמו לעשות.

מאי גולן: אתם, שניסיתם רק לפני רגע, רק לפני דקה, להיות הימניים שעוקפים את נתניהו מימין.

מאי גולן: אתה, נפתלי בנט, אתה הרמאי, אתה המושחת, אתה הנוכל ואתה השקרן.

מאי גולן: ואם למישהו יש עוד ספק או טענה בכינויים האלו, אז הבאתי במיוחד בשבילכם, לכל המצקצקים בלשונם, פרשנות שלא ניתנת לערעור.

מאי גולן: מהו נוכל על פי המילון, אתם יודעים?

מאי גולן: נוכל – אדם לא ישר, רמאי.

מאי גולן: מהי נוכלות על פי המילון?

מאי גולן: הונאה, הטעיה מכוונת של אדם או קבוצת אנשים הגורמת נזק למי שהטעו אותו.

מאי גולן: מצלצל לכם מוכר?

מאי גולן: מהו רמאי?

מאי גולן: אני אומרת גם, בשביל מי שיגיד רמאי.

מאי גולן: רמאי – משקר ומטעה כדי להשיג רווח לעצמו; שקרן; נוכל.

מאי גולן: זה על פי המילון.

מאי גולן: כך שאף אחד לא יכול להגיד כי לא אמת דיברתי.

מאי גולן: הכול אמת.

מאי גולן: אתה לא שקרן?

מאי גולן: אתם קוראים לעצמכם נורמליים?

מאי גולן: יום לאחר שנרצח אליהו קיי, השם ייקום דמו, אתה, בנט, יו"ר מועצת יש"ע, תחת שלטונך האפסי, הרופס – אתה שקפצת והיית נער גבעות מגבעה לגבעה – תחת שלטונך מתקיים דיון על מתנחלים שתוקפים לכאורה פלסטינים, עם אנשי שמאל הזויים, שקוראים להפעיל נשק ולעשות את העבודה עבור הפלסטינים.

מאי גולן: זה מה שקורה יום אחרי שנרצח אליהו קיי, זיכרון צדיק לברכה.

מאי גולן: אלה האנשים האלימים שמרימים פה את הראש – בזכותך.

מאי גולן: זו, נפתלי בנט, תהיה המורשת המפוארת שלך.

מאי גולן: כתם מכוער על המחנה הלאומי.

מאי גולן: אני אמשיך ואזכיר לך שזה מה שיישאר מהכהונה העלובה שלך.

מאי גולן: אחרי אלפיים שנות גלות – אחרי אלפיים שנות גלות יהודי הולך ברובע היהודי בעיר הקודש ונרצח רק בגלל שהוא יהודי, ולמוחרת הקואליציה החולה שלך מדברת על אלימות מתנחלים?

מאי גולן: תתבייש, נפתלי בנט.

מאי גולן: למרות שאני יודעת שאין לך ברירה, הצבא הפרטי שלך בתקשורת מאתרג אותך כדי שתמכור את המדינה בחדרי חדרים, ואתה, כמו ילד מתלהב, מסתובב עם החזה הנפוח עם השומרים שלך ומחייך חיוך מזויף לחברות הכי טובות החדשות שלך – המצלמות.

מאי גולן: הן החברות הכי טובות.

מאי גולן: אתה חושב שאם תצטלם עם טלית זה יכפר על זה?

מאי גולן: אז יש לי חדשות בשבילך: זה לא.

מאי גולן: לא משנה כמה תיתן לשופרות שלך, העלובים, האובססיביים והחולניים, כדוגמת בן כספית, הביביפוב, הפוביומט – זה לא יעזור לך, מר בנט.

מאי גולן: ואם אין לך אומץ להתמודד עם המציאות, אתה מוזמן להתחפש, כמו שעשית בקמפיין שלך, ולצאת החוצה לראות מה באמת חושבים עליך ברחוב.

מאי גולן: מסתובב עם השיירה שלך, כולך גאה, ומוכר את המדינה לעבריינים.

מאי גולן: אתה חושב שאנחנו לא יודעים?

מאי גולן: חתיכת פחדן, חוסם אנשים ברשתות.

מאי גולן: באיזו בועה אתה חי?

מאי גולן: הטוויטר שלך נראה כמו חשבון של מישהו בצפון קוריאה.

מאי גולן: תגיד לי, לכמה אנשים אתה משלם כדי שהם יחסמו עוד ועוד ועוד?

מאי גולן: הרי אתה יודע שחצי מדינה אתה לא יכול לחסום.

מאי גולן: מעניין כמה עולה למשלם המיסים כל הלשכה שלך, שכל היום חוסמת אנשים ומוחקת תגובות.

מאי גולן: ואם כבר עולה – תגיד לי, נפתלי בנט, כמה עולה השיפוץ שלך בבית?

מאי גולן: מיליון שקל לחודש בממוצע לשנה וחצי של כהונה.

מאי גולן: עשרות מיליונים לשפץ את הבית שלך ברעננה רק כי אתה לא רוצה לגור בבלפור.

מאי גולן: למה?

מאי גולן: כי אתה צנוע או כי אתה מפחד שנתניהו יבוא אליך בלילה ויעשה לך אבוללה עם הרוח שלו ששוררת שם?

מאי גולן: כל הסיפורים: העם שלי, העם שלי, אני אוהב את העם שלי – אתה לא אוהב את העם שלך, אתה אוהב רק את עצמך, אתה חושב שאתה דוד המלך, עם שיגעון גדלות.

מאי גולן: אבל יש לי חדשות בשבילך: לא יעזרו לך כל המחיקות, אני רק יודעת שאם ראש הממשלה לשעבר נתניהו – ולעתיד, בעזרת השם – שלח את המוסד להביא ארכיונים של האיראנים, אז אתה בטח תשלח את המוסד למחוק את הארכיונים שלך, את כל השקרים והבדיות שלך, בדמות הריצה המיוזעת שלך לערוץ 20 רק כדי לחתום על איזה פייק התחייבות מול המחנה הלאומי.

מאי גולן: לא נשכח לך לעולם, גם אם תפעיל צבא שלם שימחק את כל התגובות בטוויטר ובפייסבוק.

מאי גולן: את הממשלה הרעה הזו, שהתנתקה מהיהדות, מהמסורת, מהערכים היהודיים, צריך להפיל לפני שייגרם עוד נזק לדורות על גבי דורות, שאנחנו לא נוכל לתקן.

מאי גולן: כי אם ניכחד, חס ושלום, נפתלי בנט, גם מדינת ישראל לא תהיה יותר שלנו.

מאי גולן: אבל אולי אולי זה מה שאתה רוצה, אולי זו הפנטזיה הרטובה.

מאי גולן: תודה רבה, השר מתן כהנא, שהרמת את הראש.

מאי גולן: אני אזכיר לך שהיום כ"ט בנובמבר, ואנשי הציונות שהקימו את המדינה הזאת מתהפכים היום בקברם.

מאי גולן: כי אם היום, כ"ט בנובמבר, היה התאריך שבו הקימו את המדינה, היום אתה מחריב את המדינה כשאתה נותן לתומכי טרור להיות האנשים שמחזיקים אותך, שאומרים לך מה לעשות, שמפעילים אותך כמו בובה עלובה על חוטים.

מאי גולן: אני אגיד כך, בשם הנרות הקדושים של חנוכה: סורה חושך, הלאה שחור, סורה מפני האור.

מאי גולן: נפיל אותך, בעזרת השם, נפתלי בנט.

מאי גולן: נפיל את הממשלה הרעה הזאת, נחזור לשלטון, לשמור על העם היהודי מכל משמר.

מאי גולן: תודה רבה.

מיקי לוי: תודה רבה.

מיקי לוי: אנחנו נעבור לסעיף ג', כדי לחבר את שני הסעיפים לתשובה מאת השר לביטחון פנים: תוכנית הממשלה להכרה ברפורמים ולחלל את קדושת הכותל וחלוקתו, של יהדות התורה והשבת אגודת ישראל – דגל התורה, התאחדות הספרדים שומרי תורה, תנועתו של מרן הרב עובדיה יוסף זכר צדיק לברכה.

מיקי לוי: ינמק את ההצעה חבר הכנסת יצחק פינדרוס.

מיקי לוי: בבקשה.

יצחק פינדרוס: אדוני היושב-ראש, חבריי חברי הכנסת, אני עומד כאן להציג אי-אמון בממשלה על התנהלותה מול הרפורמים, על התנהלותה בכותל.

יצחק פינדרוס: אני רוצה בחג החנוכה הזה להתחיל במה שאנחנו אוהבים להתחיל, וגם, במירכאות, רבים משרי הממשלה המוזרה הזאת אוהבים לצטט – הרמב"ם.

יצחק פינדרוס: אז אנחנו נתחיל מהרמב"ם, הלכות חנוכה.

יצחק פינדרוס: הרמב"ם, פרק ג', הלכה א': בבית שני, כשמלכו יוון, גזרו גזרות על ישראל, וביטלו דתם ולא הניחו אותם לעסוק בתורה ובמצוות; ופשטו ידם בממונם ובבנותיהם – יש כאלה שזה מוכר להם – ונכנסו להיכל ופרצו בו פרצות וטימאו הטהרות, וצר להם לישראל מאוד מפניהם, ולחצום לחץ גדול, עד שריחם עליהם אלוקי אבותינו והושיעם מידם והצילם, וגברו בני חשמונאי הכוהנים הגדולים, והרגום והושיעו ישראל מידם; והעמידו מלך מן הכוהנים – וכפי שאמרת קודם – חזרה המלכות לישראל יתר על מאתיים שנה, עד החורבן השני.

יצחק פינדרוס: נס עצום.

יצחק פינדרוס: חזרה המלכות לישראל אחרי מאתיים שנה.

יצחק פינדרוס: ממשיך הרמב"ם, לא מסתפק – הלכה ב': אבל כשגברו ישראל על אויביהם ואיבדום – בכ"ה בכסלו – ונכנסו להיכל, ולא מצאו שמן טהור במקדש אלא פך אחד, ולא היה בו להדליק אלא יום אחד בלבד – והדליקו ממנו נרות המערכה שמונה ימים, עד שכתשו זיתים והוציאו שמן טהור.

יצחק פינדרוס: ומפני זה – בגלל הדבר הזה של השמן – התקינו חכמים שיהיו שמונת הימים האלו, שתחילתם בכ"ה בכסלו, ימי שמחה והלל; ומדליקין בהם הנרות בערב על פתחי הבתים בכל לילה ולילה משמונת הלילות – להראות ולגלות הנס – וימים אלו הן הנקראין חנוכה, והן אסורין במספד ותענית, כימי הפורים.

יצחק פינדרוס: והדלקת הנרות בהן מצווה מדברי סופרים כקריאת המגילה.

יצחק פינדרוס: השאלה ששואל את עצמו כל מי שקורא את זה וכל מי שאומר את "על הניסים" בתפילה – בשחרית, מנחה וערבית ובברכת המזון – היה פה דבר מדהים, קרה פה נס:

יצחק פינדרוס: ניצחו את האויבים, העמידו מלכות למאתיים שנה, לא ל-74 שנים – ומלכות, בלי שותפים; מלכות בית חשמונאי – על הנס הזה אין שום דבר, לא מעניין, לא רלוונטי.

יצחק פינדרוס: קרה משהו מוזר: היה פך שמן טהור – היה שמן שהוא לא היה טהור בחותמו של כהן גדול – אולי במסגרת הרפורמות היום יכלו לעשות שם שמן עם שלושה כוהנים מועמדים לכוהן גדול שהיו חותמים על השמן, לא היה צריך להגיע לכוהן גדול שיחתום על השמן.

יצחק פינדרוס: לקחו את השמן של הכוהן הגדול – ומבחינה הלכתית, דרך אגב, זה לא היה נצרך, יכלו להתמודד גם עם שמן אחר, אבל לא, השמן הזה דלק שמונה ימים, ועל זה אנחנו אלפיים וחמש מאות שנה, שמונה ימים בשנה – אתם יודעים, פסח זה שבעה ימים – שמונה ימים בשנה מדליקים שמן.

יצחק פינדרוס: מה עם הנס המופלא הזה שעם ישראל הצליח להתגבר על האויבים, רבים ביד מעטים, טמאים ביד טהורים, רשעים ביד עוסקי תורתך?

יצחק פינדרוס: לא.

יצחק פינדרוס: גם בתפילה, מה אנחנו בסוף – "על הטהרה", באו "בחצרות קודשך וקבעו שמונת ימי חנוכה אלו", כמו שאומר הרמב"ם וכמו שמביאה הגמרא בשבת.

יצחק פינדרוס: לא מוזר לכם?

יצחק פינדרוס: והכי מוזר שזה גם חג שכולם – זה חג כללי – בישראל חוגגים.

יצחק פינדרוס: אז אני רוצה לגלות לכל מיני חברי כנסת שכל הזמן מזכירים: המתייוונים ששיתפו פעולה עם היוונים היו יהודים.

יצחק פינדרוס: היו יהודים טובים, יהודים נחמדים, יהודים פתוחים, פלורליסטים, רצו להביא קדמה, רצו להביא את תרבות העולם אל תוך העם הפנאטי הזה, שנשאר עם חוקים מיושנים מהר סיני, ורצו לעשות טוב לעם, לפתח אותם, לעשות להם תיאטראות, לתת להם אקדמיה קצת, משהו – שתהיה קצת חיות בעם הזה.

יצחק פינדרוס: כמה פנאטים ממודיעין החליטו לגרום למרד – עזבו שהם ניצחו – והם נשארו עוד עם הפנאטיות הזאת עם פך השמן.

יצחק פינדרוס: ואנחנו היום נמצאים אלפיים ארבע מאות שנה אחרי, חוגגים את החג הזה כולם – מדליקים מנורות, אוכלים סופגניות, צועקים על המכבים.

יצחק פינדרוס: אני מזכיר לכם, אלה אותם רפורמים שיש היום, לא השתנה כלום, עם אותם עקרונות, עם אותם דברים.

יצחק פינדרוס: דרך אגב, עם אותו מקום: הכותל המערבי, שהוא שריד בית מקדשנו, אותו מקום, לא השתנה כלום.

יצחק פינדרוס: כל מה שמבקשים זה עם חותמו של כהן גדול, לא של שלושה מועמדים לכהן גדול.

יצחק פינדרוס: רוצים כולה קצת לעשות כמו המסורת.

יצחק פינדרוס: על זה נלחמים, איך אתם יכולים בכלל להעלות על דעתכם, זה היה צריך להיות חג שאסור לקיים אותו.

יצחק פינדרוס: ונכון, היום עושים את זה יותר מתוחכם – כשרוצים לעשות "להשכיחם תורתך", לא אוסרים את לימוד התורה חס וחלילה, רק אומרים: בואו נגביל את זה לכמה עילויים, שלא יהיה יותר מדי.

יצחק פינדרוס: לא אוסרים חס וחלילה את ברית המילה, אלא פה היה איזה מישהו שהציע בשבוע שעבר שיעשו את זה בבית חולים בהליך כירורגי – למה צריך לעשות מזה טקס?

יצחק פינדרוס: הוא הציע את זה פה, פה בכנסת, לא במקום אחר.

יצחק פינדרוס: וכשאמרו אולי – איך כותב הרמב"ם: פשטו ידיהם בממונם ובבנותיהם.

יצחק פינדרוס: כשרוצים לשמור על נישואי תערובת, אומרים לך פה בכנסת – איך קוראים לוועדה הזאת?

יצחק פינדרוס: לשירותים יהודיים, לשירותי דת, כך קוראים לוועדה הזאת פה בכנסת.

יצחק פינדרוס: מציעים לך, בוא נעשה את זה יותר קליל.

יצחק פינדרוס: תסבירו לי, רבותיי, מה ההבדל בין מה שכתב הרמב"ם אז למה שקורה היום?

יצחק פינדרוס: תנסו להסביר לאדם אינטליגנטי, נורמלי, על מה מדובר?

יצחק פינדרוס: על אותם פנאטים, אותם כללים, אותן בנותיהם.

יצחק פינדרוס: מה המתייוונים האלה רצו?

יצחק פינדרוס: קצת פלורליזם, קצת פתיחות.

יצחק פינדרוס: ובגלל זה אנחנו לא חוגגים את הנס של הניצחון על היוונים במלחמה; לא על זה – על פך השמן הטהור.

יצחק פינדרוס: בשביל שכל אלה יתבלבלו בסוף, אלפיים ארבע מאות שנה אחר כך.

יצחק פינדרוס: ודרך אגב, המלחמה הזאת נמשכת עד היום, כל פעם בוורסיה אחרת, אותה מינות ואותו דבר של לשים את האדם במרכז, ולא את האדם – את העולם הזה כמרכבה להשראת השכינה בעולם.

יצחק פינדרוס: על זה הוויכוח כבר אלפיים ארבע מאות שנה.

יצחק פינדרוס: בשביל שלא נתבלבל, אמרו לנו: מה תעשו בחנוכה?

יצחק פינדרוס: לא את חג הניצחון.

יצחק פינדרוס: אין ניצחון.

יצחק פינדרוס: חג על המנורה, מתחת לעשרה טפחים – ידעו – תדליקו שמה עם שמן בשביל לזכור את השמן הטהור, את פך השמן הטהור.

יצחק פינדרוס: בפרפרזה אפשר לומר: בימי מרן שר התורה, בימי מרן ראש הישיבה חכם שלום כהן, בימי האדמו"רים, עמדו עליהם ממשלה מעורבבת, שאני לא יודע של מי היא, שלטון כזה, קוראים לזה דמוקרטיה, של מלא אנשים, מלא ועדות, וביקשו לשנות.

יצחק פינדרוס: ביקשו לשנות את הכשרות; ביקשו לשנות את פך השמן הטהור בכותל המערבי; ביקשו לשנות את הגיור; ביקשו לשנות ברית מילה; ביקשו להגביל את לומדי התורה.

יצחק פינדרוס: והקדוש ברוך הוא יצילנו מידם, הצילנו מידם, כפי שהציל את אבותינו.

יצחק פינדרוס: הממשלה הזאת – נצביע עליה אי-אמון, ונשלח אותה להיסטוריה, לאיפה שהיו כל קודמיהם בתפקיד.

יצחק פינדרוס: תודה רבה.

מיקי לוי: תודה רבה.

מיקי לוי: השר מתן כהנא, בבקשה.

מיקי לוי: אופיר סופר, דילגתי עליך כדי לאפשר לך, במקום לפסול את העלייה שלך לכאן.

מיקי לוי: לא היית בזמן, אז דילגתי לסעיף ג', במקום לפסול אותך.

מתן כהנא: אדוני היושב-ראש, חבריי חברי הכנסת, כנסת נכבדה, הנוכחות שלנו בכותל אינה מובנת מאליה.

מתן כהנא: אלפיים שנה חלפו בטרם הצלחנו לחזור אליו ועדיין הרבה אנשים רעים רוצים להרחיק אותנו מהכותל.

מתן כהנא: אחד מהם רצח בדם קר את אלי קיי, השם ייקום דמו, שכל פשעו וחטאו היה רצונו להגיע לכותל המערבי.

מתן כהנא: לא ניתן לשונאינו להפריד בינינו לבין הכותל.

מתן כהנא: לא ניתן גם לעצמנו, באמצעות מריבות פנימיות מיותרות, להפריד ביננו לבין הכותל.

מתן כהנא: הכותל חייב להיות – – –

מאי גולן: אבל ניתן להם לנהל דיון על איך מתנחלים, החברים שלך, פוגעים בפלסטינים.

מאי גולן: תגיב על זה, אבל תגיב על זה.

מיקי לוי: חברת הכנסת גולן, חברת הכנסת גולן.

מתן כהנא: הכותל חייב להיות הבית של העם היהודי כולו, מקום של אחדות וחיבור, חיבור בינינו לבין עצמנו, וחיבור בינינו לבין אבינו שבשמיים.

מתן כהנא: קיר אבנים עם לב אדם, קיר הדמעות של העם היהודי כולו, לא יכול להיות שטח מריבה.

מתן כהנא: הכותל חייב להישאר מקום ממלכתי ומעל כל מחלוקת.

מתן כהנא: הוא אינו זירה לכפיית הכרה בזרמים כאלה ואחרים.

מתן כהנא: נעשה מה שנדרש כדי להחזיר את הכותל להיות מקום של אחדות.

מתן כהנא: הכותל, כמו ירושלים כולה, חייב להישאר כגורם המאחד אותנו כעם וכאומה, ולא חלילה להפך.

מתן כהנא: אני מתפלל שכל העם היהודי ירצה לבוא ולהתפלל סמוך למקום בית מקדשנו.

מתן כהנא: כלום יש לנו גאולה גדולה מזו?

מתן כהנא: לצערי, בשנים האחרונות המקום הפך למרחב של ריב ומדון, ויש מי שמלבים את האש מתוך חוסר אחריות ושיקולים פוליטיים צרים.

מתן כהנא: כל זה לא יקרה במשמרת שלי.

מתן כהנא: נדאג שירושלים תישאר גורם מאחד ולא מפלג.

מתן כהנא: תודה.

מיקי לוי: תודה רבה לשר כהנא.

מיקי לוי: חבר הכנסת אופיר סופר, בבקשה.

אופיר סופר: אדוני היושב-ראש, כבוד השר, חבריי חברי הכנסת, מדי יום מתרחשים – סגן השר סגלוביץ', עכשיו אני רואה – אירועים קשים בחברה הערבית: רצח, אלימות, סכסוכים, פשיעה, אירועים לאומניים ושאינם לאומניים, בירושלים, בערים המעורבות, ביו"ש, בנגב ובגליל.

אופיר סופר: הפשיעה הלאומנית והפשיעה הפלילית, שתיהן כאחת הולכות וגואות, הולכות ושוברות שיאים.

אופיר סופר: וזה לא מתרחש במדינת עולם שלישי, לא באיראן, לא בלוב, גם לא בסוריה הקרובה.

אופיר סופר: זה מתרחש כאן בישראל, מדי שבוע ושבוע, מדי יום ביומו.

אופיר סופר: כמדינה יהודית, ודאי שאנחנו איננו יכולים להסכים להמשך הזלזול בחיי אדם, וגם ההתנהלות שלנו כמדינה חפצת קיום צריכה להיות כזו שצופה פני עתיד.

אופיר סופר: אדוני היושב-ראש, ברוח חג החנוכה, חג הגבורה היהודית, אני מבקש לדבר על מוטיב מאוד מרכזי בחג, המוטיב של מעטים מול רבים.

אופיר סופר: מוטיב שהשפיע מאוד על תפיסת הביטחון הישראלית.

אופיר סופר: מוטיב שבעיניי מכיל שלושה מרכיבים מרכזיים.

אופיר סופר: הראשון שבהם הוא האמונה בצדקת הדרך, השני שבהם הוא החוכמה לזהות מצבים בזמן, והשלישי, שנובע מהשני, זה לפעול בהתאם למצבים המשתנים.

אופיר סופר: אדוני היושב-ראש, אמונה בצדקת הדרך: אנחנו מדברים על זה שתורתנו היא בעצם היסוד, המסורת, הזיקה ההיסטורית, לא רק לחברון – זיקה היסטורית לשילה, זיקה היסטורית לירושלים, זיקה היסטורית לגליל ולנגב ולכל חבלי ארצנו.

אופיר סופר: לצערי, לאחרונה אנחנו מזהים משהו בנרטיב שמשתנה, משהו בנרטיב שמתגלים בו סדקים ובקעים.

אופיר סופר: אנחנו מזהים שיח שעבר משיח בין ימין ושמאל, על המורכבות של היותנו פה כיהודים או כישראלים, לבין שיח שמדבר על נרטיב פלסטיני במלוא מובן המילה.

אופיר סופר: כל זה קורה, אדוני היושב-ראש, כן, גם בגלל תהליכים אחרים שמתרחשים בחברה, אך לא מעט, והרבה, בגלל שותפותה הקואליציונית של תנועת רע"מ, התנועה האסלאמית, המקבילה של האחים המוסלמים כאן בישראל.

אופיר סופר: המרכיב השני שעליו אני רוצה לדבר זה היכולת שלנו לזהות מצבים מבעוד מועד, יכולת שהייתה נכונה לעם היהודי לאורך כל ההיסטוריה, אם זה כפרט, אם זה כקהילה, ואם זה כאומה.

אופיר סופר: זה היה נכון בתקופת הגלות, זה היה נכון טרום הקמתה של מדינת ישראל, וזה היה נכון בתקופות מסוימות לאחר הקמתה של מדינת ישראל.

אופיר סופר: היכולת לדעת ולזהות את הנקודה הזאת, את נקודת הזמן הזאת, ולזהות את שינוי המצב, היא זו שהבדילה בין אסון וטרגדיה לבין נס, בין תבוסה לבין ניצחון.

אופיר סופר: כשלא זיהינו בטרם עת – בגלל שאננות, בגלל יוהרה, בגלל נאיביות, ואולי, אדוני השר, בגלל היעדר אומץ לבוא ולהביט למציאות נכוחה בעיניים ולהגדיר שכן, אנחנו כרגע במצב שהשתנה – הדבר הזה מקבל משמעות, וזה המרכיב השלישי שממנו אנחנו אמורים לפעול אחרת.

אופיר סופר: אבל הדבר הזה מקבל משמעות, אדוני היושב-ראש, בין כ"ח באייר התשכ"ז, 1967, לכ"ח באייר תשפ"א.

אופיר סופר: מהתאריך הזה אנחנו מבינים שכשנפתחת חזית בצפון, בדרום ובמזרח – יש לנו גם חזית מבפנים.

אופיר סופר: וצריך לומר שבפעם האחרונה יהודה ושומרון לא עמדה במבחן.

אופיר סופר: זאת אומרת, ביהודה ושומרון לא הייתה ההתעוררות, ואנחנו לא יודעים מה יהיה בסיבוב הבא.

אופיר סופר: המשמעות של הדברים הללו, אדוני היושב-ראש, היא איך ממשלת ישראל, איך מדינת ישראל צריכה לפעול בהתאם לשינוי המצב הזה, בהתאם להרמת הראש שאנחנו רואים ברחובות, בהתאם לקרקע הפורייה שמגדלת לנו כאן גידולי פרא.

אופיר סופר: ואין יום שעובר ללא אלימות בבתי חולים, ללא גנבה חקלאית, ללא פרוטקשן, ללא תקיפה על רקע לאומני, ללא חסימות כבישים, וללא כל מיני אירועים פרועים, ואנחנו פשוט לא יודעים מה זה הצונאמי הזה שקם עלינו ומאיפה הרוח הזאת שמנשבת ועזרה לו לקום.

אופיר סופר: אדוני היושב-ראש, הדבר הזה מחייב אותנו לפעולות מונעות עכשיו, כבר עכשיו, אל מול המציאות, ולא סתם.

אופיר סופר: ואני לא מתווכח בכלל אם אמר האלוף תורג'מן או לא אמר, אם הוא התכוון או לא התכוון, אבל כאיש צבא אני מבין את המשמעות של – כן, בהינתן שיש לנו גזרה בצפון, צריך להביא את הכוחות כמה שיותר צפונה, ולא תפקידו של הצבא להתמודד כרגע עם מה שקורה בוואדי עארה, או ברכס טורעאן-צומת גולני, או בכל מקום אחר.

אופיר סופר: אני לא בטוח, אדוני סגן השר, שמשטרת ישראל מבינה – כשזה מופיע אצלה במשימות היום, לאחר שהשתנה המצב – שכן, זה חלק מתפקידה.

אופיר סופר: אנחנו רגילים לכך שעולם ביטחון הפנים עסק בביטחון האישי, עסק בהיבטים הפליליים, והינה אנחנו רואים שמאירועי תשפ"א, משומר החומות – יכול להיות שהיו אירועים קודמים לפני כן, אבל אין ספק שאירועי שומר החומות שמו על השולחן ביתר שאת ובצורה מובהקת שביטחון הפנים מקבל גם מרכיב לאומני, שזה יכול לתפוס אותנו בעת חירום.

אופיר סופר: זה מחייב אותנו לפעולות אחרות לגמרי, זה מחייב אותנו שהאסימון ייפול.

אופיר סופר: הוא ייפול ביחס לצורת הפעלת המשטרה בעת חירום וביחס לאיך אנחנו מכינים כרגע את השטח.

אופיר סופר: לצערי, עם כל המאמצים החשובים והטובים, כרגע נראה לי שאנחנו רחוקים מזה והאסימון עדיין לא נפל.

אופיר סופר: תודה רבה.

מיקי לוי: סגן השר, בבקשה.

יואב סגלוביץ': תודה.

יואב סגלוביץ': אדוני היושב-ראש, חבריי חברי הכנסת, אני קורא את הצעת האי-אמון כלשונה: ממשלה שמאפשרת לטרור להשתולל ברחובות צריכה להיות מוחלפת באופן מיידי.

יואב סגלוביץ': המגיש צודק, החלפנו.

יואב סגלוביץ': מה שקורה בהקשר של הפשיעה בחברה הערבית לא התחיל אתמול או שלשום.

יואב סגלוביץ': אתם צודקים.

יואב סגלוביץ': החלפנו, מה אתם רוצים?

יואב סגלוביץ': ממתי נעלמה לכם המראה?

יואב סגלוביץ': ובזה אני לא רוצה ללכת יותר אחורה, אני רוצה להתייחס קונקרטית להצעת האי-אמון, אבל כן חשוב לקרוא עוד פעם גם למציעה בשם סיעת הליכוד, ולהבין: כן, החלפנו.

יואב סגלוביץ': החלפנו כי הייתם פחות טובים, החלפנו כי אתם לא יודעים לעבוד, החלפנו כי אין לכם את כל אותם דברים שציין חבר הכנסת סופר בכל פתיחת דבריו.

יואב סגלוביץ': הוא דיבר על שלושה דברים, ושלושתם לא היו לכם הרבה שנים.

יואב סגלוביץ': הרבה מאוד שנים לא היו לכם.

יואב סגלוביץ': לא הבנתם מה צריך לעשות, לא זיהיתם בזמן ולא שיניתם בהתאם למה שזיהיתם.

יואב סגלוביץ': אתם הייתם.

יואב סגלוביץ': ועד כאן.

יואב סגלוביץ': נפסיק עם הלכות עבר כי האחריות היא עלינו.

יואב סגלוביץ': היא עלינו בחמישה החודשים האחרונים, ובחמישה החודשים האחרונים אני אגיד לכם מה עשינו, ואחרי שאספר לכם מה עשינו אני אבקש מכם לדחות את הצעת האי-אמון.

יואב סגלוביץ': הממשלה הזו הוקמה ב-13 ביוני 2021.

יואב סגלוביץ': עמר בר לב מונה לשר לביטחון הפנים אחרי למידה קצרה עם החלטה סדורה לאיזה כיוון הוא רוצה ללכת.

יואב סגלוביץ': הנושא כאן הוא הנושא של הפשיעה בחברה הערבית, ואתייחס אליו, אבל זה לאו דווקא בנושא הזה – בכלל הנושאים כולם.

יואב סגלוביץ': הוכנה תוכנית במשרד במהירות ומומשה בתקציב המדינה, שאושר ב-5 בנובמבר פה בכנסת אחרי זמן ארוך, ארוך מדי, שלא היה תקציב כמו שצריך.

יואב סגלוביץ': וגם פה לא נלך להלכות עבר מדוע זה לא היה.

יואב סגלוביץ': אבל גם זה לא היה.

יואב סגלוביץ': בנושא החברה הערבית התקבלו בממשלה שתי החלטות, ואתמול בממשלה עברה גם ההחלטה לגבי החברה הדרוזית והצ'רקסית, וגם זה יותר מדי זמן לא עבר.

יואב סגלוביץ': התקבלו שתי החלטות.

יואב סגלוביץ': ואני שומע פה, גם בדיבור היום וגם באופן כללי – וזאת הזדמנות לומר, ההסתה הנמשכת שיש כנגד חבר הכנסת מנסור עבאס צריכה להיפסק.

יואב סגלוביץ': אם יש מחלוקת פוליטית, זה בסדר גמור, אבל צורת הדיבור, הדרך שבה מוצגים הדברים כלפי חבר כנסת אחד מהכנסת הזאת צריכה להיפסק.

יואב סגלוביץ': זאת הסתה.

יואב סגלוביץ': הסתה היא לא רק מה שקשור לעבירה פלילית, היא גם לתרבות השיח.

יואב סגלוביץ': אני אומר את זה בהקשר הזה, ואני אומר את זה בהקשר לכולם.

יואב סגלוביץ': אבל זו לא פעם ראשונה שאני רואה את זה כאן בכנסת.

יואב סגלוביץ': זה גם חלק מהסיפור, זה גם חלק מהשינוי.

יואב סגלוביץ': השיח צריך להשתנות.

יואב סגלוביץ': גם אם יש מחלוקת, ולגיטימי שתהיה מחלוקת, לא לגיטימית צורת הדיבור הזו.

יואב סגלוביץ': לא לגיטימית.

יואב סגלוביץ': גם אם זה חוקי, זה לא לגיטימי.

יואב סגלוביץ': לא הכול נמדד בין חוקי ללא חוקי.

קריאה: – – – מה אמרת?

יואב סגלוביץ': אני לא דיברתי עליך, אני מדבר לחלל.

יואב סגלוביץ': ההסתה כנגד מנסור עבאס צריכה להיפסק.

יואב סגלוביץ': הוא שותף קואליציוני.

יואב סגלוביץ': הוא גם שותף קואליציוני שלי, הוא בעל ברית שלי להרבה מאוד דברים, בוודאי בפשיעה בחברה הערבית.

אופיר סופר: – – –

יואב סגלוביץ': ולכן אני אומר, התקבלו שתי החלטות לגבי החברה הערבית: החלטה מס' 550, שדנה בסוגיות תשתיתיות שקשורות לחברה הערבית.

יואב סגלוביץ': תוכנית ארוכה מאוד, עמוקה מאוד, לחמש שנים, שאני מניח שאם היא תגיע למימוש רב, יצטרכו עוד כמה תוכניות חומש להדביק את הפערים.

יואב סגלוביץ': אבל זה סיפור אחד.

יואב סגלוביץ': הסיפור השני הוא החלטת הממשלה 549.

יואב סגלוביץ': ל-549 יש שני ראשים.

יואב סגלוביץ': ראש אחד – תגבור מערכת האכיפה באופן משמעותי.

יואב סגלוביץ': זה הגדלת המשטרה, הגדלת החלקים בפרקליטות שעוסקים במאבק בפשיעה, הגדלת המאבק בפשיעה שקשורה לרשות המיסים, שהייתה פחות מדי נוכחת בחברה הערבית והיא תהיה נוכחת יותר.

יואב סגלוביץ': וכל הדברים האלה עברו באותו תקציב מדינה שלא עבר כבר זמן ארוך מדי, והם ימומשו.

יואב סגלוביץ': אז כששואלים את השאלה: מה קרה ומה קרה ומה קרה – לא היה, עכשיו יש.

יואב סגלוביץ': על ה"עכשיו יש" אני רוצה לומר – מאחר שכולכם מכירים פה בכנסת, גם כאשר מאושר תקציב מדינה לוקח זמן עד שיגיעו השוטרים הראשונים מאותם 1,100 שוטרים שיצטרפו, ייקח זמן עד שיגיעו פרקליטים שהתווספו, ייקח זמן עד שיגייסו אנשי רשות מיסים נוספים, וכהנה וכהנה, וכל היחידות כולן.

יואב סגלוביץ': על פרק הזמן הזה שבין הקמת הממשלה ועד שיגיעו התקציבים, ב"עד ש-" הזה, פה נכנסה תוכנית נוספת, ויש צוות שרים ברשות ראש הממשלה נפתלי בנט, שעומד בראשה, מה שלא היה בעבר; לא היה, היו סיפורים ודיבורים, לא היה בעבר.

יואב סגלוביץ': הוא התייצב ואמר: אני עומד בראש הדבר הזה עם צוות השרים, ומכוח צוות השרים הזה אני פועל יחד עם המשרד לביטחון הפנים וכלל הגופים – כולם, לאו דווקא גופי האכיפה – בתוכנית ממוקדת לעבריינות לכל סוגיה בחברה הערבית.

יואב סגלוביץ': שם התוכנית הזאת הוא מסלול בטוח.

יואב סגלוביץ': מי שמחובר לתוכנית הזאת הם כלל משרדי הממשלה.

יואב סגלוביץ': מה שמדובר פה הוא שבתקופה הזאת, מעבר לתוכניות שקיימות – והן תוכניות משמעותיות מאוד במשרד לביטחון פנים שמוביל השר בר לב – מעבר לעניין הזה, יש פעילות שאני מוביל עכשיו, הפעילות הזאת מחברת את כל משרדי הממשלה.

יואב סגלוביץ': מדובר פה במבצע ממשלתי, כל משרדי הממשלה פועלים בעניין הזה בפעילות אופרטיבית, לא פעילות תיאורטית.

יואב סגלוביץ': נושא המכרזים כבר עבר שינוי.

יואב סגלוביץ': אתם רוצים לשמוע איזה שינוי?

יואב סגלוביץ': הכספים שעוברים גם ב-550 וגם ב-549 עוברים בדרך אחרת מאשר הועברו בממשלות קודמות, מתוך הבנה שיכול להיות שהם הגיעו לארגוני פשיעה.

יואב סגלוביץ': למה זה לא נעשה קודם?

יואב סגלוביץ': תעשו אתם תחקיר.

יואב סגלוביץ': אבל זה קרה.

יואב סגלוביץ': ושוק שחור, שמדובר עליו בצוות המנכ"לים – כשהוגשו המסקנות בשנת 2020, חוץ ממסיבת עיתונאים לא קרה דבר.

יואב סגלוביץ': עכשיו קורה דבר.

יואב סגלוביץ': אתם יודעים מי מוביל אותו?

יואב סגלוביץ': מוביל אותו מנכ"ל משרד האוצר רם בלינקוב, והוא עושה שני דברים: להילחם בשוק השחור מצד אחד ולייצר אופק לאנשים נורמטיביים בחברה הערבית.

יואב סגלוביץ': ורשות המיסים פועלת בחברה הערבית.

יואב סגלוביץ': תיכנסו עכשיו, תראו איזו פעילות הייתה היום בכל רחבי הארץ, כולל היום בנצרת אצל עבריינים, דבר שהם לא עשו בזמן שאתם הייתם.

יואב סגלוביץ': ותראו כיצד המשטרה פועלת.

יואב סגלוביץ': היא פעלה טוב גם קודם, אבל מי יגיד לי כאן שהיא קיבלה רוח גבית?

יואב סגלוביץ': מי נתן רוח גבית למשטרת ישראל ולפרקליטות?

יואב סגלוביץ': מי נתן?

יואב סגלוביץ': הם עשו את זה בכוחם שלהם, כאשר דרג פוליטי מזנב בהם כל הזמן.

יואב סגלוביץ': זה מה שהיה.

יואב סגלוביץ': זאת המציאות.

יואב סגלוביץ': דיברת איתי, חבר הכנסת סופר, שאני מאוד מעריך.

יואב סגלוביץ': העלית את העניין הזה של פשיעה לאומנית; אני מדבר על פשיעה באופן כללי.

יואב סגלוביץ': פשיעה לאומנית צריכה להיות מטופלת, והיא תטופל.

יואב סגלוביץ': זה גם חלק מהתוכנית, ודאי שכן, אבל דבר אחד אי-אפשר לעשות, אי-אפשר לספר סיפורים שאין בהם ממש, ואני אומר לכם רק את הדברים שאנחנו עושים קדימה.

יואב סגלוביץ': די לדבר על מה היה בעבר, זה לא משנה.

יואב סגלוביץ': כולנו מדינה אחת, כולנו ארץ אחת, כולנו צריכים למגר את הפשיעה או לפחות להקטין אותה בצורה משמעותית.

יואב סגלוביץ': מה שאני עושה בטווח הנראה לעין הוא לעצור את ההשתוללות.

יואב סגלוביץ': הטיפול היסודי, העמוק, טיפול השורש, לא יהיה בתוך יום ולא בתוך יומיים, אבל הוא כבר התחיל.

יואב סגלוביץ': את זה אפשר לעשות רק כשיש אנשים שיודעים מה הם רוצים לעשות, אכפת להם ממה שהם עושים, יש להם את המוטיבציה, ובעיקר בעיקר בעיקר את הרצון האמיתי לעשות.

יואב סגלוביץ': כן, והחברה הערבית שותפה, החברה הערבית לא עומדת מנגד והיא לא אויב.

יואב סגלוביץ': 21% ממדינת ישראל, הערבים, רובם ככולם, אני לא יודע להגיד באחוזים, אני מעריך שזה 99% פלוס משהו, הם אנשים נורמטיביים שצריכים לקבל יחס, שירות וביטחון אישי, שאנחנו צריכים לספק אותו.

יואב סגלוביץ': אנחנו, מדינת ישראל צריכה לספק אותו – –

מאי גולן: אז הטענה היא שלא רצינו?

מאי גולן: רק להבין, הטענה שאנחנו לא רצינו?

יואב סגלוביץ': – – לא בדברי בלע – –

מאי גולן: לא רצינו לעשות?

יואב סגלוביץ': – – לספק אותו במעשים – –

מאי גולן: אנחנו רוצים – – –

יואב סגלוביץ': – – ואת זה אנחנו נעשה.

יואב סגלוביץ': ואני מבקש לדחות את הצעת האי-אמון המופרכת הזאת.

מאי גולן: רק להבין את הטענה, אדוני.

מאי גולן: הטענה היא שאנחנו לא רצינו לעשות?

מיקי לוי: תודה רבה.

מיקי לוי: חברת הכנסת שטרית, בבקשה.

מאי גולן: רצינו שתהיה פשיעה?

מאי גולן: תגיד שלא עשינו טוב, אבל לא רצינו?

מאי גולן: רק להבין.

קטי קטרין שטרית: תודה רבה, אדוני היושב-ראש.

קטי קטרין שטרית: חברי הכנסת, מה אומר ומה אגיד, לאט אבל בטוח אנחנו מאבדים את השליטה ואת הריבונות.

קטי קטרין שטרית: לא ייתכן שבירושלים בירת ישראל אובדן המשילות יגיע למצב כה חמור שבו מתקיפים נהגי אוטובוסים בבקבוקי תבערה ואבנים.

קטי קטרין שטרית: לא יכול להיות מצב שבו בכל יום שורפים ברמלה משאיות של יהודים, ובלוד בקבוקי תבערה נזרקים לגינות של תושבים, ויהודיות לא יכולות להסתובב לבד ברחובות העיר, ואין לילה שתושבי העיר לא הולכים לישון לקול צרורות הירי, ובבתי הבדואים בנגב האקדחים הם מוצר צריכה בסיסי, שנקנה מכספי הפרוטקשן שהם גובים.

קטי קטרין שטרית: בעכו עסקים נשרפים, חלונות מתנפצים, ויהודים שנוסעים באופניים נזרקים לרצפה סתם ככה כי הם יהודים.

קטי קטרין שטרית: ואתמול, בכביש 1, אדוני היושב-ראש, חבורה של אנרכיסטים מהמגזר הערבי חסמה ציר תנועה, לרגל מה?

קטי קטרין שטרית: ליווי חתן, ומאות נוסעים סתם ככה התעכבו ולא המשיכו בנסיעתם.

קטי קטרין שטרית: השבוע בשכונת שפירא בדרום, בדרום תל אביב, ילדי המסתננים זרקו אבנים על אחד מיועצי חברי הכנסת, סתם כך כי בא להם, כי הם משתכרים ברחובות, מרביצים, אונסים.

קטי קטרין שטרית: ועוד לא דיברתי על ההשתלטות הפלסטינית בהתיישבות הצעירה בפרט ובהתיישבות בכלל.

קטי קטרין שטרית: אבל אני לא מופתעת, כי יש לנו ממשלה שמוחזקת בגרון על ידי תנועת האחים המוסלמים.

קטי קטרין שטרית: אבל אתה יודע מה, לא הכול נורא, הינה, תראו, ראש הממשלה החליפי דווקא כן הגיע לנגב, אבל לא בגלל שיש שם בחורות שמוטרדות מינית על ידי ערבים, לא בגלל אלימות ופשיעה, לא בגלל גנבות של בדואים, הוא הגיע לשם יחד עם נציג התנועה האסלאמית כדי לבדוק איזה יישובים ומבנים לא חוקיים ניתן להכשיר.

קטי קטרין שטרית: הטרור ברחובות, הציונות בגסיסה, הפלסטינים אימפריה, האסלאם – לא לפי מעט ממה שאנחנו יודעים – היהדות טועה, הערבים נהנים, היהודים בוכים, חופש הפעולה של ישראל בגרעין האיראני – אין הפתעות.

קטי קטרין שטרית: אדוני היושב-ראש, מה שאנחנו רואים זה אובדן משילות ואובדן שליטה.

קטי קטרין שטרית: ואני שואלת את חברי סגן השר – הוא איננו כרגע, חבל מאוד.

קטי קטרין שטרית: הוא היה כאן, אבל הוא הלך.

מתן כהנא: אני פה.

מתן כהנא: אני פה.

קטי קטרין שטרית: לא, אתה השר.

קטי קטרין שטרית: אני מדברת על סגן השר שכרגע עמד למעלה, מתן, ואני כל כך אוהבת את זה.

קטי קטרין שטרית: אתה יודע, תמיד בשמאל יש כאלה שאומרים לימין איך הוא צריך להתנהג, אוקיי, מה הוא צריך להגיד – –

מיקי לוי: משפט לסיום, בבקשה.

קטי קטרין שטרית: – – איך הוא צריך לנשום, אולי גם מה לאכול.

קטי קטרין שטרית: אני מאוד אוהבת את היהירות וההתנשאות הזאת, שבאים ואומרים לנו איך אנחנו צריכים להתנהג.

מתן כהנא: כל אחד יעשה מה שהוא מאמין בו.

קטי קטרין שטרית: זה קבוע.

מיקי לוי: השר כהנא, תודה.

מיקי לוי: חברת הכנסת שטרית, משפט אחרון, בבקשה.

קטי קטרין שטרית: אז ככה, אנחנו בני אדם כולנו, ואני זוכרת, אדוני היושב-ראש, שבוועדות דיברת מעומק ליבך, ואני מאמינה לך שעשית את זה מעומק ליבך.

קטי קטרין שטרית: אני קודם כול מאחלת לך תמיד בריאות.

קטי קטרין שטרית: אתה יודע למה?

קטי קטרין שטרית: כי אתה לוקח דברים באופן אישי.

קטי קטרין שטרית: אבל אתה יודע, עדיין זה שאומרים לנו איך אנחנו צריכים להתנהג – אנחנו באים עם הנשמה.

קטי קטרין שטרית: אתה יודע, אנחנו בחודש כסלו, אז חיבור של שתי מילים עם שגיאת כתיב: כיס ולב.

קטי קטרין שטרית: הכיס נמצא פה בכנסת, כי הוא מעניק את התקציבים; הלב נמצא בתוך-תוכנו.

קטי קטרין שטרית: אז בתוך תוכנו אנחנו צריכים לשמור על עצמנו, ודי עם ההתנשאות הזאת, איך אנחנו צריכים להתנהל.

מיקי לוי: כ"ט בנובמבר זה הכי חשוב.

קטי קטרין שטרית: חד-משמעית.

קטי קטרין שטרית: תודה רבה, אדוני.

מיקי לוי: תודה רבה, חברת הכנסת שטרית.

מיקי לוי: חבר הכנסת אבוטבול, בבקשה.

מיקי לוי: חבר הכנסת אבוטבול, בבקשה, חנוכה היום.

מיקי לוי: רוצים חברי הכנסת ללכת להדליק נר עם משפחותיהם.

מיקי לוי: שלוש דקות.

מיקי לוי: בבקשה.

משה אבוטבול: כבוד היושב-ראש, כנסת נכבדה, ראשית, ברכת חנוכה שמח לכלל תושבי ואזרחי מדינת ישראל, אני מאחל שבעזרת השם חג האורים שבא עלינו לטובה ישמש נקודת אור בתוך כל אותו בליל חושך שאנחנו לצערנו נמצאים בו, ושהקדוש ברוך הוא יעשה לנו ניסים בימים ההם בזמן הזה.

משה אבוטבול: כמו באותם ימים שהיו אז ניסים ונפלאות, נזכה לניסים ונפלאות גם כיום, מאותן גזרות קשות שאנחנו רואים.

משה אבוטבול: אני רק רוצה לבוא ולומר, מוריי ורבותיי, שהיום יש הרבה קשיים, אנשים גם לא יודעים ומתבלבלים על מה להתפלל, האם להגיד "על הניסים" או "על המיסים", מרוב שבאמת האזרח מקבל שורה כבדה של מיסים בכל תחומי החיים.

משה אבוטבול: אבל אנחנו בעזרת השם נמשיך הלאה את המאבק שלנו.

משה אבוטבול: המאבק שלנו זה מאבק צודק.

משה אבוטבול: למען העם היושב בציון נמשיך לעשות את כל עשייתנו.

משה אבוטבול: מאוד כואב הלב לראות כיצד מנסים בכוח אותם פקידים, אותם שופטים, אותם אנשים, לסתום את פיו של כל מי שלא מיישר איתם קו.

משה אבוטבול: את הדברים האלה ראינו גם כן בסוף השבוע, בניסיון המחפיר לסתום חלילה את פיו של מי שאמור לדבר על אותם דברים – הראשון לציון, הגאון הגדול הרב יצחק יוסף, הרב הראשי לישראל.

משה אבוטבול: כל כך מבזה ומבייש – כבוד שר הדתות, אני מאוד מצפה שלפחות בנושא שקשור למשרדך אולי תאזין קצת לדברים.

משה אבוטבול: גב' עידית סילמן, בבקשה, תאפשרי לשר, הוא השר התורן, להקשיב לנו, כי האנשים שבאים לפה באים לדבר.

משה אבוטבול: את השיחות – אחרי זה יש ישיבת סיעה, תעשי את זה.

משה אבוטבול: אני רוצה לדבר.

משה אבוטבול: אני לא אמשיך לדבר אם השר לא יקשיב לי.

משה אבוטבול: מטרת הדיון היא שהוא יקשיב.

מיקי לוי: יש לו חלוקת שמע.

מיקי לוי: הוא איש מוכשר.

מיקי לוי: הוא יכול להקשיב.

משה אבוטבול: כן חלוקת שמע, בסדר גמור.

משה אבוטבול: גם כשהוא ידבר – – –

מיקי לוי: הוא טייס קרב.

משה אבוטבול: גם כשהשר ידבר, אנחנו נדבר כולנו עם חלוקת שמע.

מיקי לוי: הוא טייס קרב.

מיקי לוי: אתה יודע כמה חלוקת קשב יש לו?

משה אבוטבול: בסדר.

משה אבוטבול: הבנתי.

משה אבוטבול: הבנתי.

משה אבוטבול: חלוקת שמע.

משה אבוטבול: יכול להיות שאולי – – –

מיקי לוי: יש לו חלוקת קשב.

משה אבוטבול: יכול להיות שזו גם חלוקת אוויר.

משה אבוטבול: כשטסים באוויר, כטייס, אז גם כן מקבלים עוד כמה השראות כששומעים עוד כמה דברים באוזניים.

משה אבוטבול: אבל לא משנה, תרצה – תקשיב, לא תרצה – לא תקשיב.

משה אבוטבול: ממילא גם אם תקשיב לא בטוח שתאזין.

משה אבוטבול: אלה שתי חלוקות דברים אצלנו.

משה אבוטבול: בכל מצב, כואב הלב ושותת הדם לראות שבנושא כזה כאוב, של הראשון לציון, הרב יצחק יוסף, שאמור לדבר על נושאים שקשורים במשרד הדתות – אם זה על כשרות; אם זה על גרות; אם זה בנושא של הכותל המערבי; אם זה חלילה בנושא של גיורים, דברים שחלילה רוצים לעשות רפורמות בנושא הזה, ובראשם השר שרוצה לעשות את הדברים האלה – מנסים לסתום את פיו, אז אני רוצה לבוא ולומר: אם זו המדיניות כלפי כל מי שרוצה לבוא ולדבר על דבר שהוא אמור לדבר, אז זו בושה וחרפה לממשלה, בושה וחרפה לכל אלה שמנצלים את זה כדי לסתום פיות לאנשים.

משה אבוטבול: הכי מצחיק זה – תארו לעצמכם ששופט, להבדיל מיליארדי הבדלות, שופט כדורגל צריך לבוא, לנווט את המשחק בתוך המגרש, והוא רוצה לבוא ולהגיד את עמדתו לגבי מה שנעשה.

משה אבוטבול: אומרים לו: לא, אתה תשתוק, אתה לא תדבר.

משה אבוטבול: מה זאת אומרת?

משה אבוטבול: זה התחום שלו.

מיקי לוי: תודה.

משה אבוטבול: הראשון לציון ידבר ויאמר את דעתו גם בלי לפחד מפקידים כאלה ואחרים, אפילו שהם חושבים שהם נמצאים בשמיים כטייסים.

מיקי לוי: תודה רבה.

מיקי לוי: חבר הכנסת פינדרוס, כבר דיברת.

מיקי לוי: יש לך מה להגיד?

מיקי לוי: בבקשה.

קריאה: – – –

מיקי לוי: כן, כי יש עוד שתי הצעות.

יצחק פינדרוס: עוד – – – ותשובה.

מיקי לוי: לכאורה, על פי התקנון, הוא יכול להתייחס לאחרות גם.

יצחק פינדרוס: אדוני היושב-ראש, אני חייב לומר לך שנעלבתי מהשאלה.

יצחק פינדרוס: כמי שמכיר אותי כבר שנתיים בכנסת, לשאול אותי אם יש לי מה לומר זה מעליב.

יצחק פינדרוס: אבל אדוני היושב-ראש, אני רוצה להגיד לך שזה מנפלאות הכנסת החדשה.

יצחק פינדרוס: אם יכול להיות ראש ממשלה עם שישה מנדטים, יכול גם אותו אחד להציג גם את האי-אמון וגם לנמק אותו.

יצחק פינדרוס: מה קרה?

יצחק פינדרוס: לא קרה כלום.

יצחק פינדרוס: זה על פי התקנון.

יצחק פינדרוס: אם הייתה הצעה אחת – לא; מכיוון שיש עכשיו שלוש הצעות – אז בכלל, אנחנו מסודרים.

יצחק פינדרוס: עכשיו, אדוני היושב-ראש, אני חייב להגיד לך שבניגוד לשר המשפטים סער, שהופתע מעמדתו של בנט בנוגע לאיכוני השב"כ אתמול בממשלה, אני לא הופתעתי.

יצחק פינדרוס: אני ממש לא הופתעתי, ואני אגיד לך למה, אדוני.

יצחק פינדרוס: כי בממשלה הקודמת עמדו פה כולם ותקפו את הנושא של איכוני השב"כ.

יצחק פינדרוס: אין לי ספק, אדוני היושב-ראש, שאתה זוכר את זה היטב – ויגיד לי אחמד טיבי אם אני טועה.

יצחק פינדרוס: אתה זוכר את הסיעות פה שתקפו את איכוני השב"כ ואת הדבר הנוראי הזה שהולכים לעשות ולהשתמש בשב"כ, ואת הדיונים המרתוניים מול האופוזיציה של הדבר הנוראי שקורה?

יצחק פינדרוס: וראה זה פלא.

יצחק פינדרוס: על השתיקה אני עוד אומר, דברים שרואים מכאן לא רואים משם; אבל אותם אנשים שתקפו היום עומדים בראש, והם מובילים בדיוק את אותו עניין.

יצחק פינדרוס: מי היו אלה שדיברו פה בוועדות?

יצחק פינדרוס: אני דיברתי, דרך אגב, כנציג הקואליציה על סגירה הרמטית פתאום, בלי לטפל בנושא של בני משפחה, בלי לטפל בנושא של ועדת חריגים.

יצחק פינדרוס: עמדתי פה במליאה כנציג הקואליציה ותקפתי את הממשלה על העניין הזה, ופתאום אנחנו אתמול מגלים את אותו דבר.

יצחק פינדרוס: אתם יודעים שבמוצאי שבת הממשלה קיבלה החלטה אבל אין דרך להיכנס לוועדת חריגים, לא לבדוק, לא שום דבר?

יצחק פינדרוס: את אותם דברים בדיוק, ואנשים לא קמים ואומרים דבר ראשון, סליחה, מתנצלים, טעינו, יש דברים שאנחנו למדנו, יש דברים שאנחנו רואים.

יצחק פינדרוס: לא – חוזרים, כמו שאמרה מאי גולן קודם, מאולפן לאולפן: אבל נתניהו.

יצחק פינדרוס: חבר'ה, לפחות מינימום של אינטגריטי – תתנצלו, תודו על האמת.

יצחק פינדרוס: והדברים שאתם מכריזים, אני אומר שוב – התברר פעם אחר פעם שבמה שאתם מכריזים אתם עושים בדיוק הפוך, ולכן הממשלה הזאת אינה ראויה לאמון.

יצחק פינדרוס: תודה רבה.

מיקי לוי: תודה רבה.

מיקי לוי: חבר הכנסת שיין.

יוסף טייב: אדוני היושב-ראש, חבריי חברי הכנסת, אני רואה את הצעת האי-אמון מטעם סיעת הציונות הדתית, שיש בה לכאורה דאגה לציבור הישראלי, אבל יש בה רצון יותר מכול להקניט: ממשלת בנט-עבאס.

יוסף טייב: בגלל ממשלת בנט-עבאס יש כאוס בחברה הישראלית ובחברה הערבית והאלימות גואה.

יוסף טייב: אז הרי כולנו יודעים, זה לא סוד, שמדינת ישראל סובלת זה שנים רבות מבעיית אלימות ופשע גואים בחברה הערבית ובחברה היהודית.

יוסף טייב: ממשלת בנט-לפיד – אנחנו נקרא לה – היא ממשלה שלקחה את המושכות לטפל בנושא, אחרי שנים רבות של הזנחה בכל התחומים גם יחד.

יוסף טייב: שנים של הפקרות, בלי טיפול, בלי ממשל ובלי מוסדות מתפקידים.

יוסף טייב: מה היה לנו כאן?

יוסף טייב: כי חייבים לזכור – מי שלא זוכר, נוטה לשכוח.

יוסף טייב: אז מה היה לנו כאן באותן שנים?

יוסף טייב: הפקירו את הגליל, הנגב נזנח, הפשיעה הערבית גאתה במשך שנים, ולפי כל הנתונים – אני מקריא אותם:

יוסף טייב: לפי הפניות למוקד 100, מספר העבירות עלה ב-40% בתקופה הכי מהירה שהייתה אי פעם בהיסטוריה הישראלית.

יוסף טייב: למה זה היה כך?

יוסף טייב: מסיבות שונות: 1.

יוסף טייב: כי הממשל הקודם פשוט זנח את ביטחון הציבור הישראלי; 2.

יוסף טייב: התחלנו להיות מעורבים בפרשיות ראש הממשלה, שהשתרבב בהן הרס הממשל ממש: התקפה נחרצת על המשטרה; הרחקת המפכ"ל הקודם; השארת המשטרה ערום ועריה; התקפה על כל מוסדות האכיפה, אז למי בכלל יש זמן לדאוג לאלימות הפושה בחברה?

יוסף טייב: למי יש זמן בכלל לדאוג לאלימות המחלחלת בכל מקום בישראל?

יוסף טייב: ולכן הציניות – אין מקומה.

יוסף טייב: הממשלה הזאת מתחילה בפעולה מתודית וכירורגית לטפל בנושא.

יוסף טייב: שומר החומות במאי האחרון היה רק אילוסטרציה קשה למה שקרה כאן

יוסף טייב: בהיעדר משילות – היעדר משילות וחוסר יכולת לפעול מול האלימות בחברה הישראלית הערבית, כמובן, בערים מעורבות, וגם בחברה היהודית – ברמה אחרת, כמובן.

יוסף טייב: אנחנו גם ראינו שסמכות המשטרה ומנגנוני האכיפה שלה לגמרי לגמרי נהרסו מבפנים בגלל מה שקרה כאן עם ההתנהלות מול המשטרה.

יוסף טייב: מומחי הביטחון הושתקו.

יוסף טייב: מיליארדי שקלים – עכשיו אנחנו הוספנו, לעומת זאת, לשירות הבט"פ.

יוסף טייב: תזכרו גם – דבר שלא מדברים עליו ולא נוטים לומר אותו:

יוסף טייב: רק השבוע נחשפנו לכל הפרשיות שקשורות – – –

מיקי לוי: משפט לסיכום.

מיקי לוי: בבקשה.

יוסף טייב: אני רק מסכם, אדוני.

יוסף טייב: תן לי שנייה אחת לסכם.

יוסף טייב: רק השבוע נחשפנו לכל העלילות האלה בתוך השב"ס, בעקבות הבריחה בכלא גלבוע.

יוסף טייב: ומה גילינו?

יוסף טייב: גילינו שראש הבט"פ הקודם, ארדן, הגיש דוח לנתניהו ולממשלה על האוטונומיה בבתי הכלא, על זה שיש להם דוברים, שמבשלים שם, שאין שום שליטה על כל המוסדות האלה.

מיקי לוי: משפט, בבקשה.

יוסף טייב: ואפילו השר אוחנה ניסה להעלות זאת בפני הקבינט, כי הוצרכה החלטת קבינט, אבל נתניהו, ביבי, חשש.

יוסף טייב: למה הוא חשש?

יוסף טייב: פן יהיו מהומות בכלא ופן יהיו מהומות בשטחים.

יוסף טייב: החשש ממהומות, חוסר המשילות, חוסר היכולת לגדוע בעודם באיבם את כוחות הפשע – –

מיקי לוי: תודה.

יוסף טייב: – – הביאו לידי כך שנסעתי לשלומי – ואני מסיים כאן – ועומד בפניי, ממש כשנבחרתי לכנסת, סגן ראש המועצה ואומר לי: חבר הכנסת שיין הצעיר, תראה מה קורה פה, ארגוני פשע שולטים בנו.

יוסף טייב: יש לנו משימה אקוטית, לכולם – לקעקע את הפשע בישראל.

יוסף טייב: וכל אלה שרוצים בציניות להאשים את ממשלת בנט-עבאס, זו פשוט חבורה שאין לה שום בושה, אנשים שפשוט מרוב תסכול מנסים – –

מיקי לוי: תודה.

יוסף טייב: – – לקעקע מקום שבעצם רק עובד ומנסה לשנות את המציאות העגומה שהשאירו לנו כאן, אחרי כל כך הרבה שנים של היעדר משילות, שחברי הליכוד עצמם ביקרו אותה.

יוסף טייב: תודה.

מיקי לוי: תודה.

מיקי לוי: תודה רבה.

מיקי לוי: חברת הכנסת סטרוק, בבקשה.

אורית סטרוק: אדוני היושב-ראש, חבריי חברי הכנסת – אתה יכול לעשות טיפה שקט?

מיקי לוי: חברת הכנסת שיר, חבר הכנסת פינדרוס, חברת הכנסת שטרית, חברת הכנסת שטרית.

מיקי לוי: בבקשה שסדרנים ייגשו לשם.

מיקי לוי: תודה.

אורית סטרוק: מתחילים מהתחלה?

אורית סטרוק: אדוני היושב-ראש, חבריי חברי הכנסת, קודם כול, חנוכה שמח לכולם.

אורית סטרוק: גם לדודי, חנוכה שמח.

אורית סטרוק: אני רוצה לספר לכם, חבריי, על מה שעושה ממשלת האחדות לעיר ואם בישראל – עיר ואם בישראל ששמה חריש, לכאורה עיר במרכז הקונסנזוס הציוני.

אורית סטרוק: כולנו כולנו, מימין ומשמאל, מסכימים על חשיבותה של העיר הזו ועל הצורך הציוני שהיא תמשיך ותגדל כפי שהיא גדלה בעשר השנים האחרונות – מהר וחזק – משום שכך היא הציונות: אנחנו בונים.

אורית סטרוק: נבנה ארצנו, ארץ מולדת, כי לנו לנו ארץ זו.

אורית סטרוק: והינה, חוק חריש התגלגל לידיו של יושב-ראש ועדת הפנים, הלוא הוא ווליד טאהא מהתנועה האסלאמית, ומה שאני ראיתי ביום חמישי בבוקר בוועדה בראשות ווליד טאהא היה מראה, אדוני היושב-ראש, שגרם לי לזעוק וכמעט לבכות, משום שהאיש הזה לקח את חוק חריש ואו שהוא יעשה בו וידוא הריגה או שהוא ייקח אותו כבן ערובה.

אורית סטרוק: מבחינתו ומבחינת חבריו – שהוא מילא את חדר הוועדה בהם, כמעט כולם ערבים תושבי האזור – העיר חריש היא נטע זר בלב אזור פלסטיני ערבי – ככה הם דיברו, חלק מהזמן בערבית, אגב – והיא לא צריכה לגדול, ובטח לא על חשבון ערביי האזור, משום שהקמתה והמשך גידולה של חריש הם – תקשיבו טוב – גזענות.

אורית סטרוק: גזענות.

אורית סטרוק: הינה חזרנו באחת, דרך יושב-ראש ועדת הפנים מהתנועה האסלאמית, לימים האפלים שבהם כינו את הציונות גזענות.

אורית סטרוק: זה מה שקורה בממשלה עם רע"מ.

אורית סטרוק: זה מה שקורה.

אורית סטרוק: התזמורת שגייס ווליד טאהא לחדר ועדת הפנים ניגנה את מנגינת השוויון, הקיפוח והדה-לגיטימציה להתיישבות יהודית, רמסה את הערך הבסיסי שעליו דורות של חלוצים ובוני הארץ נלחמו – ערך ההתיישבות.

אורית סטרוק: ואני מסתכלת, מתבוננת על יושב-ראש הוועדה, ושואלת את עצמי: איפה האנשים שמאחוריו?

אורית סטרוק: זה שהוא רוצה לרמוס את חריש, אני מבינה, אבל אתם, חבריי – –

מיקי לוי: משפט לסיום, בבקשה.

אורית סטרוק: – – מתן כהנא, צביקה האוזר, אילת שקד – –

מיקי לוי: בבקשה לסיים.

אורית סטרוק: – – ניר אורבך – את אחיי אנוכי מבקשת.

אורית סטרוק: איפה אתם ואיפה חריש?

אורית סטרוק: איך אתם מוסרים – –

מיקי לוי: תודה רבה.

אורית סטרוק: – – את חריש לידיים של ווליד טאהא?

מיקי לוי: תודה.

אורית סטרוק: איך?

מיקי לוי: תודה רבה.

מיקי לוי: חבר הכנסת טיבי, בבקשה.

דוד אמסלם: – – – לשמוע – – –

אחמד טיבי: כי אני צמוד לאינטרסים של הציבור שלי.

מיקי לוי: בבקשה.

אחמד טיבי: מכובדי היושב-ראש, לפני ימים מספר כוח מוטס של משטרה הונחת בשבט אבו סבילה בכפר אבו תלול בנגב.

אחמד טיבי: הנחיתו כוחות של משטרה במסוקים.

אחמד טיבי: פהימתי?

אחמד טיבי: הנחיתו כוחות על ידי מסוקים ביישוב בתוך מדינת ישראל.

אחמד טיבי: בדרך כלל מדינה מנחיתה כוחות – לפי מה שכתוב ומה שמוכר – מעבר לכוחות האויב.

אחמד טיבי: מתייחסים לציבור הערבי בנגב כאל אויב.

אחמד טיבי: ואז היו להם הבטחות שזה לא יישנה.

אחמד טיבי: היום, שוב, כוחות תוקפים את שבט אבו סבילה, ויש פצועים.

אחמד טיבי: ראיתי תמונה של ילדה בוכייה.

אחמד טיבי: מה זה היחס הזה לערבים בנגב?

אחמד טיבי: מה זו האגרסיביות, התוקפנות הזאת, של ממשלת השינוי?

אחמד טיבי: למה היחס הזה?

אחמד טיבי: מישהו צריך להתעורר ולהפסיק את התוקפנות הזאת והיחס אל האזרחים הערבים בנגב כאל אויבים.

אחמד טיבי: מנחיתים מסוקים?

אחמד טיבי: והתוקפנות, נגד והפגיעה בהם והכול, גם פיזית – נורא ואיום.

אחמד טיבי: אני פניתי לשר לביטחון פנים בר לב בנושא הזה.

אחמד טיבי: אסור שבדבר הזה יעברו ככה לסדר-היום.

אחמד טיבי: הנושא השני, אדוני היושב-ראש: היום שוב נפגשתי עם נהגים מהדרום בגלל בעיות מחסום מיתר.

אחמד טיבי: קיבלו החלטה לגבי איסור תנועה בכביש וזה יצר בעיות קשות, בעיקר לנהגי המשאיות.

אחמד טיבי: יש כ-250 נהגי משאיות, ערבים ויהודים אבל לרוב ערבים, מהדרום, שמשתמשים במעבר הזה ונפגעו פגיעה קשה.

אחמד טיבי: שינו להם סדרי עולם.

אחמד טיבי: פניתי לשרת התחבורה מרב מיכאלי, והייתה לה תשובה טובה.

אחמד טיבי: היא אמרה שהיא חושבת שההחלטות על שינוי שעות הנסיעה בכביש, יש להן השלכות שליליות על התחבורה – שליליות – וזו לא החלטה של משרד התחבורה אלא של הצבא ומשרד הביטחון.

אחמד טיבי: לכן פניתי לשר הביטחון, כדי לפתור את המצב הזה, למצוא פתרון חלופי או להחזיר את המצב לקדמותו.

אחמד טיבי: נמשיך לטפל בנושא הזה.

אחמד טיבי: תודה, אדוני.

מיקי לוי: תודה רבה.

מיקי לוי: חבר הכנסת סלאלחה, בבקשה.

עלי סלאלחה: אדוני היושב-ראש, כנסת נכבדה, האמת, רציתי לדבר על נושא אחר אבל בשבוע האחרון היו דברים כואבים, ולכן החלטתי לדבר על עניין האלימות בחברה הערבית והדרוזית.

עלי סלאלחה: מאז תחילת השנה 117 נרצחים בחברה הערבית, מתחילת השנה.

עלי סלאלחה: אישה נרצחה בכפר מע'אר, בגיל 32, אימא לשלושה ילדים, לעיני בתה בת השבע; גבר נורה במקום עבודתו בכפר ירכא, באור יום.

עלי סלאלחה: זה רק חלק קטן מאירועי הזוועה שמתרחשים כאן.

עלי סלאלחה: מתי נעצור את תופעת שפיכות הדמים?

עלי סלאלחה: עד מתי עבריינים ייקחו את החוק לידיים ויקבעו לנו את סדר-היום שלנו?

עלי סלאלחה: אני קורא למנהיגות הדתית, החברתית, הפוליטית, החינוכית, לקחת חלק: יחד עם כוחות הביטחון, עם המשטרה, עם ממשלת ישראל, לעצור את התופעה ההרסנית הזו.

עלי סלאלחה: אני מגנה את מעשי האלימות בכל מאודי.

עלי סלאלחה: האלימות היא מחלה ממארת, שיש לגדוע אותה מן השורש.

עלי סלאלחה: זה צריך להתחיל בחינוך – וכמובן, הרתעה וענישה כבדה של המדינה.

עלי סלאלחה: יש לממשלת ישראל וכוחות הביטחון את כל הכלים לפעול כדי להחזיר את הביטחון האישי לתושבי מדינת ישראל כולה.

עלי סלאלחה: אני קורא לאופוזיציה ולקואליציה לעבוד יחד למיגור תופעה הרסנית זו – –

מיקי לוי: משפט לסיום.

עלי סלאלחה: – – שתביא ושהביאה צרות, בעיות והרס לחברה הישראלית כולה.

עלי סלאלחה: תודה רבה.

מיקי לוי: תודה רבה.

מיקי לוי: חבר הכנסת עבאס, בבקשה.

מנסור עבאס: אדוני היושב-ראש, כנסת נכבדה, חבריי חברי הכנסת, תהיתי אם אפשר, אדוני היושב-ראש, לנהל שיחה ודיון ענייני גם בנושאים שקשורים להצעות האי-אמון שמוגשות על ידי הליכוד, הציונות הדתית – טיפול לקוי של ממשלת בנט-עבאס בפשיעה בחברה הערבית ובאירועים הלאומניים ברחבי מדינת ישראל.

מנסור עבאס: מתי היו האירועים האלו, אדוני היושב-ראש?

מנסור עבאס: הם היו בצל ממשלתו של בנימין נתניהו.

מנסור עבאס: מתי תופעת הפשיעה והאלימות בחברה הערבית גאתה, וכל שנה, כל שנה שברנו שיאים חדשים: בפרמטר אחד, של מספר רציחות, היינו 30, 40, 50, ואז התחלנו לקפוץ מדי שנה?

מנסור עבאס: בצל ממשלתו של בנימין נתניהו.

מנסור עבאס: עד ששברנו בשנה שעברה את השיא של כמעט 120 רציחות בחברה הערבית.

מנסור עבאס: מה עשה בנימין נתניהו?

מנסור עבאס: מה עשתה ממשלתו של בנימין נתניהו כדי להתמודד עם מיגור הפשיעה והאלימות בחברה הערבית?

שלמה קרעי: מה עשיתם אתם?

שלמה קרעי: אתם התנגדתם לתחנות משטרה – – –

מיקי לוי: תן לו, תן לו, חבר הכנסת קרעי.

מנסור עבאס: אני אתן לך תשובה.

דוד אמסלם: לפני שבאת לכנסת, אני הייתי יושב-ראש ועדת הפנים.

דוד אמסלם: עשיתי 20 דיונים.

דוד אמסלם: למה אתה משקר?

מנסור עבאס: בסדר.

מנסור עבאס: דוד אמסלם – – –

דוד אמסלם: למה אתה משקר?

מנסור עבאס: דוד, אני הייתי יושב-ראש של הוועדה המיוחדת למיגור הפשיעה והאלימות – – –

דוד אמסלם: תשאל את השייח', תשאל את אחמד טיבי.

מנסור עבאס: במשך שנים, במשך שנים – – –

דוד אמסלם: תשאל את אלה שהיו פה.

מנסור עבאס: היית שנים בוועדת הפנים, נכון?

דוד אמסלם: אמת.

דוד אמסלם: שלוש שנים.

מנסור עבאס: קיימת שני דיונים.

מנסור עבאס: קיימת שני דיונים – לא מעבר לזה.

דוד אמסלם: לא.

דוד אמסלם: הקמתי ועדה מיוחדת.

דוד אמסלם: הקמתי ועדה מיוחדת.

מנסור עבאס: עכשיו – לא, עכשיו – – –

דוד אמסלם: הקמתי ועדה מיוחדת.

דוד אמסלם: אתה אומר לי את הנתונים?

דוד אמסלם: למה, אתה היית פה?

מיקי לוי: תודה.

מנסור עבאס: למה אני מדבר על דיון ענייני?

דוד אמסלם: אתה היית פה?

מיקי לוי: חבר הכנסת אמסלם.

מנסור עבאס: ממשלתו של בנימין נתניהו – – –

דוד אמסלם: דרך אגב, תדברו על עצמכם.

מיקי לוי: תאפשר לו לסיים, חבר הכנסת אמסלם.

מנסור עבאס: תאפשר לי.

מנסור עבאס: מה קרה לך?

מנסור עבאס: למה אתם מפחדים לשמוע אותי?

דוד אמסלם: הוא רוצה לספר לך שאנחנו לא בממשלה – – –

מנסור עבאס: תקשיב.

מנסור עבאס: תקשיב.

מיקי לוי: חבר הכנסת אמסלם, תאפשר לו.

מנסור עבאס: תקשיב.

מנסור עבאס: ממשלתו של בנימין נתניהו אימצה, אדוני היושב-ראש, מסמך שקוראים לו "מסמך מדיניות למיגור הפשיעה והאלימות בחברה הערבית".

מנסור עבאס: כתבו אותו – – –

דוד אמסלם: מי הביא את המיליארד שקל לתחנות?

דוד אמסלם: אתם לא רציתם להקים אותן.

מנסור עבאס: שנייה.

מנסור עבאס: ועדת המנכ"לים, ועדת המנכ"לים – – –

דוד אמסלם: אתם לא – – –

מאי גולן: לא רציתם – – –

מיקי לוי: חבר הכנסת אמסלם, תאפשר לו לדבר.

דוד אמסלם: – – –

מנסור עבאס: אתה מפחד.

מנסור עבאס: אתה לא רוצה להקשיב.

מנסור עבאס: אתה לא רוצה להקשיב.

דוד אמסלם: – – – לפני שלוש שנים אתם הייתם נגד הקמת – – –

מנסור עבאס: אתה לא רוצה לנהל דיון ענייני.

דוד אמסלם: אני?

מנסור עבאס: כי אתה יודע שאני בא עם עובדות.

דוד אמסלם: עובדה שאתה – – – שקרים.

מנסור עבאס: אני בא עם עובדות.

דוד אמסלם: אתה פה – – – ומשקר.

מנסור עבאס: אדוני היושב-ראש, ממשלת נתניהו אישרה את מסמך המדיניות, החלטה 852.

מנסור עבאס: אתם יכולים לבדוק את זה.

מנסור עבאס: מה כתוב במסמך המדיניות?

מנסור עבאס: בעצם, מסמך המדיניות הוא מסמך שבא לתאר את התופעה הזאת, ומדינת ישראל מודה במסמך הזה, לפי לשונו של מנכ"ל משרד ראש הממשלה, שאי-אפשר עוד לדבר על משבר תרבותי, צריך לדבר על כישלון ממשלתי, כישלון ברמת מתן השירותים ומתן הפתרונות לחברה הערבית בכל התחומים.

מנסור עבאס: אז המסמך הזה, שמבטא את עמדתה הרשמית של ממשלת ישראל, במיוחד של הממשלה שאישרה אותו, הוא מודה שבמשך שנים נכשלו – אתם יכולים לבדוק את זה.

מנסור עבאס: ולכן אני אומר, אנחנו צריכים לנהל דיון ענייני, רציני, ולא דיון פוליטי, לנגח אחד את השני.

מנסור עבאס: שנים על גבי שנים לא עשיתם את המוטל.

מנסור עבאס: ידעתם להרוס בתים בנגב אבל לא ידעתם לבנות.

שלמה קרעי: אתם התנגדתם – – – איימן עודה הצביע נגד.

מנסור עבאס: כל הזמן דיברתם על משילות, על שלטון החוק, ואתם רחוקים ממשילות ומשלטון החוק.

מנסור עבאס: ולכן, לפני שאתם באים לבקר את הממשלה הזאת, שסוף-סוף – –

מיקי לוי: משפט לסיום.

מנסור עבאס: – – אימצה את התוכנית למיגור הפשיעה והאלימות והקצתה תקציבים ראויים לממש את התוכנית הזאת – אתם עכשיו באים להאשים אותה שהיא מפקירה את הביטחון האישי של האזרחים.

מנסור עבאס: משפט אחרון, אדוני היושב-ראש.

שלמה קרעי: מאז שאתם בממשלה נהיה – – –

מיקי לוי: חבר הכנסת קרעי, תן לו לסיים.

מנסור עבאס: בדיוק.

מנסור עבאס: בדיוק.

מנסור עבאס: יותר טוב.

מנסור עבאס: יותר בטוח.

שלמה קרעי: אנדרלמוסיה, הפקרות.

שלמה קרעי: אין דין ואין דיין.

מנסור עבאס: יותר בטוח לאזרחי המדינה.

מנסור עבאס: לכולם.

שלמה קרעי: תראה מה קרה בסורוקה.

מיקי לוי: תודה רבה.

מיקי לוי: חבר הכנסת קרעי.

קריאות: – – –

מנסור עבאס: משפט אחרון.

קריאה: – – –

מנסור עבאס: תמיד קשה לכם לשמוע אותי מדבר.

מנסור עבאס: בסדר.

מיקי לוי: בבקשה.

מנסור עבאס: אדוני היושב-ראש, אנחנו אלה שביקשנו, או דרשנו, שמשטרת ישראל תתפקד בצורה ראויה ותילחם בפשיעה ובאלימות בתוך היישובים הערביים, אבל זה לא אומר שאנחנו, כנציגי הציבור הערבי, ואנחנו, כחברי כנסת או ככנסת ישראל, צריכים לקבל את תופעות הלוואי של המלחמה הזאת.

מנסור עבאס: המשטרה צריכה לפעול בהתאם לחוק, עם כבוד מרבי לזכויות אזרח כאשר היא פועלת.

מנסור עבאס: מה שהיה בנגב, במיוחד בשבט אבו סבילה, זה לא מקובל מבחינתנו.

מנסור עבאס: אפשר להיכנס, אפשר לחפש, אפשר לעצור אנשים, אפשר לשים את היד על אמצעי אמל"ח וכו', וסמים, אבל אי-אפשר להפחיד את הילדים.

מנסור עבאס: אנחנו ככה נאבד את האמון וכל התהליך הזה שוב יקרוס, ואז המשטרה תצטרך לחזור אחורה שני צעדים, ולא נזכה לשירות משטרתי הולם.

מיקי לוי: תודה רבה.

מנסור עבאס: תודה.

מיקי לוי: תודה רבה.

מיקי לוי: תם סדר הדוברים.

מיקי לוי: לפני ההצבעה על הצעות האי-אמון, אני עובר לסעיף 3: דברים לזכרו של חבר הכנסת לשעבר והשר לשעבר יוסף פריצקי.

מיקי לוי: אבקש את חברי הכנסת לכבד בקימה את זכרו של חבר הכנסת לשעבר והשר לשעבר יוסף פריצקי.

מיקי לוי: בבקשה לעמוד.

מיקי לוי: (חברי הכנסת מכבדים בקימה את זכרו של חבר הכנסת והשר לשעבר יוסף פריצקי, זיכרונו לברכה.

מיקי לוי: ) בבקשה לשבת.

מיקי לוי: פנינה, אלמנתו של השר פורז ובנו איתי – סליחה, פריצקי.

מיקי לוי: אני מתנצל.

מיקי לוי: פנינה, אלמנתו של השר פריצקי, ובנו איתי, חבריי חברי הכנסת, כנסת נכבדה, בחודש אוקטובר האחרון הלך לעולמו חבר הכנסת והשר לשעבר יוסף פריצקי, זכרו לברכה.

מיקי לוי: פריצקי, שנולד בירושלים והיה עורך דין במקצועו, נבחר לכנסת החמש-עשרה מטעם מפלגת שינוי בשנת 1999.

מיקי לוי: לפני בחירתו הוא היה פעיל ציבורי נגד כפייה דתית והיה שיתוף בהקמה וניהול תנועת עם חופשי.

מיקי לוי: בכנסת כיהן בוועדת הכספים ויזם את חוק נציב תלונות הציבור על שופטים כדי להגביר את אמון הציבור במערכת המשפט.

מיקי לוי: בשנת 2003 מונה לשר התשתיות הלאומיות ופעל להחדרת הגז הטבעי ולשינויים מבניים בחברת החשמל ובחברת מקורות.

מיקי לוי: לאחר סיום כהונתו בכנסת המשיך לעסוק בנושאי אנרגיה ותשתיות, הן בתחום העסקי והן באקדמיה.

מיקי לוי: בחודש אוקטובר האחרון הלך לעולמו לאחר מאבק ממושך וארוך במחלת הסרטן, והוא בן 66 בלבד.

מיקי לוי: יהי זכרו ברוך.

מיקי לוי: אני מבקש להזמין את שר האוצר ליברמן, בבקשה.

אביגדור ליברמן: אדוני יושב-ראש הכנסת, כנסת נכבדה, יוסף פריצקי נבחר לכנסת ב-1999, וגם אני, מה לעשות, נבחרתי בפעם הראשונה ב-1999.

אביגדור ליברמן: ואז עוד לא היה האגף החדש, ושנינו קיבלנו במסדרון חשוך – כשיורדים מלשכת יושב-ראש הכנסת לכיוון קומת הממשלה, מצד ימין יש מסדרון, ושנינו קיבלנו שם חדרים.

אביגדור ליברמן: אני קיבלתי חדר גדול אבל בלי חלון, סגור כמו כלוב, והוא קיבל חדר קטן ממול אבל עם חלון.

אביגדור ליברמן: ומאז אנחנו התחברנו, יצא לנו לא מעט לדבר, לשבת וגם לשמוע אחד על השני.

אביגדור ליברמן: יוסף פריצקי נולד בירושלים ב-1955 והלך לעולמו ב-5 באוקטובר 2021 בטרם עת והוא בן 66.

אביגדור ליברמן: הוא גדל והתחנך בשכונת בית הכרם בירושלים, בנעוריו למד בתיכון ליד האוניברסיטה, עם גיוסו לצה"ל שובץ ככתב צבאי בגלי צה"ל, ולאחר מכן – כמש"ק חינוך בפיקוד המרכז.

אביגדור ליברמן: בשנת 1979, שבה למד לימודי משפטים באוניברסיטה העברית בירושלים, עבד כמפיק ועורך מוזיקלי בקול ישראל.

אביגדור ליברמן: ב-1996, עוד לפני היבחרו לכנסת, פריצקי ייסד את עמותת עם חופשי, שהזכרת, אשר עסקה בנושאי דת ומדינה, וכיהן כיושב-ראש שלה.

אביגדור ליברמן: כיושב-ראש העמותה פריצקי ניהל מאבקים נגד כפייה דתית ולמען אורח חיים ליברלי.

אביגדור ליברמן: באפריל 1999 הוא עתר לבג"ץ נגד ממשלת ישראל בדרישה לקבוע תוכנית יסוד, תוכנית ליבה, שתיושם בחינוך החרדי.

אביגדור ליברמן: המדינה הסכימה לעתירה, ועקב כך הכינה תוכנית ליבה בפעם הראשונה בישראל.

אביגדור ליברמן: עקב פעילותו הציבורית של פריצקי, ביקשו ממנו אברהם פורז ויוסף טומי לפיד להצטרף לרשימת שינוי לקראת הבחירות לכנסת החמש-עשרה, אף על פי שלא היה אז חבר במפלגה הזו.

אביגדור ליברמן: שני ראשי שינוי, שהחליטו לחרות על הדגל את המלחמה בכפייה הדתית, חיפשו פעיל ציבורי המזוהה עם המאבק ופנו לפריצקי.

אביגדור ליברמן: הוא הוצב במקום הרביעי ברשימה ונבחר לכנסת החמש-עשרה.

אביגדור ליברמן: בשנת 2003, לאחר הבחירות לכנסת השש-עשרה, מונה פריצקי לשר התשתיות הלאומיות בממשלתו של אריאל שרון.

אביגדור ליברמן: לאורך כל שנות פעילותו ראינו את האידיאולוגיה והערכים שהובילו אותו: פריצקי התנגד נחרצות לאי-גיוס חרדים לצה"ל, נלחם בכל כוחו כדי לשלב לימודי ליבה בחינוך החרדי, וכמו כן ניהל מאבק נגד סגירת בתי קולנוע בקניון אביב בסוף שבוע.

אביגדור ליברמן: אומנם פעילותו של פריצקי בממשלה לא הייתה ארוכה, אך הוא הספיק לעשות המון.

אביגדור ליברמן: הזכרת, אדוני היושב-ראש, את המאמץ שלו להחדיר את הגז הטבעי לכלכלה הישראלית, וגם הרפורמות והשינויים שהוא הוביל גם בחברת החשמל וגם במקורות.

אביגדור ליברמן: עם השנים למדתי להעריך את חוש ההומור שלו ואת התיאבון הבריא שהיה לו.

אביגדור ליברמן: אני זוכר שלאחר דיוני תקציב – כמו שעברנו לא מזמן – ב-06:30 פגשתי אותו במסדרון כשהוא יוצא מהחדר, ואני אומר לו בנימוס: יוסף, בוקר טוב.

אביגדור ליברמן: הוא עונה לי: מעניין איזה בשר יהיה היום בצוהריים במזנון הכנסת.

אביגדור ליברמן: זה היה פריצקי, עם חוש ההומור ועם התיאבון שלו.

אביגדור ליברמן: מבחינה זו, הוא היה איש נעים הליכות.

אביגדור ליברמן: הוא ייזכר לעולם כאדם ציוני, ליברל, שחתר ליישם תפיסה ליברלית גם בנושא דת ומדינה וגם בנושאים כלכליים.

אביגדור ליברמן: אני מחזק את אשתו פנינה, את המשפחה, את הקרובים.

אביגדור ליברמן: יהי זכרו ברוך.

מיקי לוי: אמן.

מיקי לוי: תודה רבה לשר האוצר.

מיקי לוי: חבר הכנסת אחמד טיבי, בבקשה.

אחמד טיבי: מכובדי היושב-ראש, גב' פריצקי, פנינה, איתי הבן, רבותיי חברי הכנסת, אני שירתי עם השר לשעבר חבר הכנסת יוסי פריצקי, זכרו לברכה, כאן בכנסת.

אחמד טיבי: היינו מיודדים.

אחמד טיבי: אפשר לחלוק על דעתו של יוסי, אבל אי-אפשר לחלוק על העובדה שהיה אחד הפוליטיקאים הכי שנונים, עם חוש הומור מפותח, גם חוש הומור עצמי.

אחמד טיבי: אבל מלבד זה, הייתה לו השקפת עולם הומנית.

אחמד טיבי: הוא הסתכל על האחר – במקרה זה, על הציבור הערבי – כעל ציבור מודר שחייב בהעדפה מתקנת.

אחמד טיבי: אני רוצה לקרוא לך, אדוני, אחד מהסמ"סים האחרונים שהוא שלח לי: אחמד יקירי, אני מוכן לסייע לכם בשכנוע מצביעים לצאת ולהצביע, בהסעות וכיוצא בזה.

אחמד טיבי: כל קול אליכם הוא קול נטו נגד האספסוף הגזעני.

אחמד טיבי: הוא היה אמיץ, לא חשש ללכת נגד הזרם, לא חשש לומר את דעתו הנוקבת, המתגרה לפעמים, מתוך שכנוע פנימי עמוק.

אחמד טיבי: הוא היה שר לתשתיות לאומיות, התחיל את דרכו ברצ, נדמה לי, וגם כשהוא היה שר וגם כשהוא היה חבר כנסת וגם אחרי שהוא פרש מהחיים הפוליטיים שמרנו על קשר אישי, ישיר.

אחמד טיבי: השר ליברמן סיפר על אהבתו לאוכל, אז גם לי היה אומר: אחמד, מתי אתה לוקח אותי למסעדה בטייבה?

אחמד טיבי: אבל גם בשכם אפשר.

אחמד טיבי: יהי זכרו ברוך.

מיקי לוי: אמן.

מיקי לוי: תודה רבה, חבר הכנסת טיבי.

מיקי לוי: חבר הכנסת רז, בבקשה.

מוסי רז: אדוני היושב-ראש, פנינה, איתי, חברות הכנסת, חברי הכנסת – – –

מיקי לוי: בבקשה שקט במליאה.

מיקי לוי: תכבדו בבקשה את זכרו.

מיקי לוי: תודה.

מוסי רז: חברות הכנסת, חברי הכנסת, שרים, ראש הממשלה, יוסף פריצקי נולד בירושלים, כמונו, וגדל בירושלים.

מוסי רז: פגשתי אותו פעם ראשונה בפעילות שלו ברצ לפני כמעט 30 שנה.

מוסי רז: גיליתי אדם מוכשר, שמדבר בצורה ברורה ונחושה, אמיץ, לא חושש להביע את דעתו גם כשזה נגד חבריו, עם חוש הומור מהטובים שהיו פה בכנסת, חיקויים מעולים.

מוסי רז: נדמה לי שכבר בפעם הראשונה שפגשתי אותו, ופגשתי יחד עם אחרים, הבנו שיוסי פריצקי יהיה חבר כנסת.

מוסי רז: לא ידעתי שיהיה שר, ידעתי שגם במרצ זה פחות סביר – ידעתי שהוא יהיה חבר כנסת, זה היה ברור לעין.

מוסי רז: באמצע שנות התשעים, כפי שגם נאמר כאן, הוא הקים יחד עם שני חברים – ארנן יקותיאלי, זיכרונו לברכה, וזהבה גלאון, תיבדל לחיים ארוכים – את עמותת עם חופשי, שנאבקה לחופש מדת – חופש דת, אבל גם לחופש מדת, לליברליזם, לנישואים אזרחיים, לדברים אחרים שהזכיר פה השר ליברמן.

מוסי רז: אני חושב שדברים שאז היו כמעט בלתי אפשריים היום נראים הרבה הרבה יותר אפשריים בתחום הזה.

מוסי רז: אכן, הוא מאוד בלט בתחום הזה, וזו הסיבה – כפי שאמר השר ליברמן – שהוצע לו מקום בכנסת בשנת 1999 בשינוי.

מוסי רז: גם אני הייתי בכנסת החמש-עשרה יחד עם פריצקי.

מוסי רז: ישבנו בוועדת הכספים, ושם גיליתי גם את היכולות הכספיות המדהימות שלו, לצד מה שאמרתי קודם – השנינות, חוש ההומור, היכולת לחקות, ובעיקר אומץ הלב הפוליטי להגיד את מה שיש לו.

מוסי רז: לא כולם הסכימו איתו, הוא לפעמים גם אמר דברים שאני פחות קיבלתי לגבי חברי הכנסת החרדים, אבל אני חושב שכמעט כולם העריכו אותו.

מוסי רז: וראו מי מדבר היום כאן – אחמד טיבי, ליברמן ואני – קשת רחבה של אנשים בבית הזה, שהיו גם אז, עם כל האי-הסכמות – ולי בדרך כלל היו הסכמות אבל היו גם אי-הסכמות איתו.

מוסי רז: הוא ידע למשוך את תשומת הלב ואת האהדה כמעט של כולם.

מוסי רז: לאחר מכן הוא היה, כפי שנאמר, שר התשתיות שהכניס את הגז – אני קורא לזה גז המחצבים, לא גז טבעי – למשק הישראלי.

מוסי רז: אבל הוא צדק אז, משום שהגז אז, וגם קצת, טיפונת, עכשיו – אז כן היה גז מעבר, היום הוא הופך לאט-לאט לגז העבר, אבל אז בהחלט היה צורך להכניס אותו במקום פחם, במקום נפט.

מוסי רז: בפעם האחרונה ששוחחתי איתו, אדוני היושב-ראש, הוא כבר היה חולה, ובדיוק בדרכו הוא ביקש ממני קשר לנסות להקים שדולה למען החולים, שדולה למען המאושפזים – דבר שלצערי הרב הוא לא זכה, ואולי כדאי שאנחנו נקיים את הצוואה הזאת בעתיד.

מוסי רז: תודה.

מיקי לוי: תודה רבה.

מיקי לוי: יהי זכרו של יוסף פריצקי ברוך.

מיקי לוי: 1.

מיקי לוי: ממשלה שמאפשרת לטרור להשתולל ברחובות צריכה להיות מוחלפת באופן מיידי; << נושא >>

מיקי לוי: << נושא >> << נושא >> 3.

מיקי לוי: תוכנית הממשלה להכרה ברפורמים, לחלל את קדושת הכותל ולחלוקתו << נושא >>

מיקי לוי: אנחנו ניגשים להמשך סדר-היום.

מיקי לוי: חברי הכנסת, בבקשה לשבת.

מיקי לוי: הצעת אי-אמון של סיעת הליכוד בהנהגת בנימין נתניהו.

מיקי לוי: הצבעה.

מיקי לוי: בעד הצעת סיעת הליכוד להביע אי-אמון בממשלה – 33

מיקי לוי: נמנעים – אין

מיקי לוי: בעד – 33, נגד – 42, לפיכך ההצעה לא עברה.

מיקי לוי: אנחנו ניגשים להצעה השנייה, של הציונות הדתית.

מיקי לוי: בבקשה לשבת, הצבעה.

מיקי לוי: בעד הצעת סיעת הציונות הדתית להביע אי-אמון בממשלה – 33

מיקי לוי: נמנעים – אין

מיקי לוי: בעד – 33, נגד – 42, לפיכך הצעת האי-אמון של הציונות הדתית לא עברה.

מיקי לוי: אנחנו ניגשים להצעת האי-אמון השלישית.

מיקי לוי: הצבעה.

מיקי לוי: בבקשה.

מיקי לוי: בעד הצעת סיעות יהדות התורה וש"ס להביע אי-אמון בממשלה – 33

מיקי לוי: נמנעים – אין

מיקי לוי: בעד – 33, נגד – 40, לפיכך הצעת האי-אמון לא עברה.

מיקי לוי: הצעות האי-אמון נדחו.

מיקי לוי: [מס' כ/871; דברי הכנסת, חוב' ו', ישיבה 71.]

מיקי לוי: אנחנו ניגשים להמשך סדר-היום – הודעת ועדת החוקה, חוק ומשפט על רצונה להחיל דין רציפות על הצעת חוק העונשין (תיקון מס' 140) (עונש מזערי בעבירה של תקיפה או התעללות בקטין או בחסר ישע על ידי האחראי עליו במסגרת חינוכית או טיפולית), התשפ"א–2020.

מיקי לוי: ההודעה נמסרה ביום 9 בנובמבר 2021.

מיקי לוי: בבקשה לשבת, אני ניגש להצבעה.

מיקי לוי: הצבעה.

מיקי לוי: בעד הצעת ועדת החוקה, חוק ומשפט – 57

מיקי לוי: נמנעים – אין

מיקי לוי: בעד – 57, לפיכך הודעת ועדת החוקה, חוק ומשפט על רצונה להחיל דין רציפות על הצעת חוק העונשין עברה ותועבר לוועדת החוקה.

מיקי לוי: לפרוטוקול, אנחנו נוסיף את השרה מיכאלי.

מיקי לוי: הלחיצה שלה לא הסתייעה.

מיקי לוי: [מס' מ/1461; דברי הכנסת, חוב' ז', ישיבה 73; נספחות.

מיקי לוי: ]

מיקי לוי: אנחנו ניגשים לסעיף הבא בסדר-היום – הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 10), התשפ"ב–2021, לקריאה שנייה וקריאה שלישית.

מיקי לוי: יציג את הצעת החוק יושב-ראש ועדת החוקה, חוק ומשפט חבר הכנסת גלעד קריב, בבקשה.

חוק ומשפט): אדוני היושב-ראש, חברי וחברות הכנסת הנכבדים, אדוני ראש הממשלה, בשם ועדת החוקה, חוק ומשפט, שהכינה את ההצעה לקריאה השנייה והשלישית, אני מתכבד להביא בפניכם את הצעת חוק סמכויות מיוחדות להתמודדות עם נגיף הקורונה החדש (הוראת שעה) )תיקון מס' 10), התשפ"א–2021, שבה מוצע להאריך עד ליום 31 בינואר 2022 – דהיינו בעוד חודשיים ימים – את תוקפם של חוק הקורונה, שעתיד לפקוע מחר, ושל חוק ההיוועדות החזותית.

חוק ומשפט): חוק הקורונה, כידוע, הוא המסגרת החקיקתית המקנה לממשלה סמכות להכריז על מצב חירום בשל נגיף הקורונה, ועל בסיס מצב חירום זה להפעיל מגוון כלים לשם התמודדות עם המגפה.

חוק ומשפט): הכלים שהממשלה יכולה להפעיל מכוח החוק כוללים בין היתר הגבלות על פעילות עסקים ומקומות ציבוריים, הגבלות על התקהלות, הטלת סגרים ומגבלות תנועה, הגבלות על היציאה מישראל והכניסה אליה וכן הגבלות חמורות רבות נוספות שמטרתן להגן על בריאות הציבור בישראל.

חוק ומשפט): מרבית המגבלות נעשות מכוח תקנות המותקנות על ידי הממשלה, המגיעות לאישור אחת מוועדותיה של הכנסת.

חוק ומשפט): הצעת החוק המקורית, שהונחה על שולחן הכנסת בידי הממשלה והוצגה כאן על ידי שר הבריאות, כללה בקשה להאריך את תוקפו של החוק לתקופה של שנה, עד ליום 31 בדצמבר 2022, ולתקנו בשורה של עניינים המוסדרים במסגרתו – –

יעקב מרגי: חברי הכנסת, קצת בשקט.

חוק ומשפט): – – וזאת על בסיס הניסיון שנצבר בהפעלתו מיום חקיקתו ועד היום.

חוק ומשפט): זאת בהמשך לבקשות הוועדה, בהארכת התוקף הקודמת של החוק, כי תיעשה חשיבה משמעותית על התיקונים שיש לערוך בו.

חוק ומשפט): אדוני היושב-ראש, מאחר שפרק הזמן שנותר עד למועד פקיעתו של חוק הקורונה לא מאפשר קיום דיון מספק ומקיף בתיקונים השונים הנדרשים בו, ומכיוון שוועדת החוקה מבקשת לבחון הכנסת שינויים נוספים בחוק בתיאום עם הממשלה שיאפשרו מן הצד האחד את ההתמודדות עם גלי התחלואה, אך מצד שני יטייבו את ההגנה על זכויות היסוד ויטייבו את האיזונים הקיימים בחוק הנוכחי, החליטה ועדת החוקה, והחלטתה אושרה כנדרש במליאת הכנסת, לפצל את הצעת החוק לפי סעיף 84(ב) לתקנון.

חוק ומשפט): החלק הראשון של הצעת החוק שבו דנה הוועדה, והוא אשר מובא כעת לאישור בקריאה השנייה והשלישית, כולל רק הארכת תוקף קצרה של החוק למשך כחודשיים, וזאת כדי לאפשר לוועדה לקיים במהלך תקופה זו דיון משמעותי בתיקונים לחוק, שייכללו בחלק השני של הצעת החוק שפוצלה כאמור.

חוק ומשפט): הצעת החוק כוללת גם הצעה להאריך עד לאותו התאריך – 31 בינואר 2022 – את תוקפו של חוק קיום דיונים בהיוועדות חזותית בהשתתפות עצורים, אסירים וכלואים בתקופת התפשטות נגיף הקורונה החדש (הוראת שעה), התש"ף

חוק ומשפט): –2020, שעתיד לפקוע ביומה האחרון של השנה הנוכחית, 2021.

חוק ומשפט): לפיכך, הארכתו נדרשת גם כעת, וכהשלמה לחוק המרכזי, חוק הסמכויות – לדחות ליום 1 בפברואר 2022 את תחילתו של ההסדר החדש שחוקק במסגרת חוק ההסדרים שעניינו הוראת שעה לקיום דיונים בהיוועדות חזותית שלא בקשר לקורונה, כך שלא תתאפשר בשלב זה חפיפה בין שני הסדרי ההיוועדות החזותית.

חוק ומשפט): בדברי ההסבר להצעת החוק ובדיון שהתקיים בפני הוועדה הסבירו נציגי הממשלה מדוע יש להאריך את תוקפו של החוק ולהשאיר בידי הממשלה את הכלים שהוא מקנה להתמודדות עם נגיף הקורונה.

חוק ומשפט): ההתפתחויות של הימים האחרונים סביב התגלותו של וריאנט הקורונה החדש בישראל מוכיחות כי אין להותיר את הממשלה בלי הכלים הבסיסיים המותקנים בחוק לטובת ההתמודדות עם המגפה.

חוק ומשפט): חשוב לי להדגיש, ובכך אסיים, כי הצעת החוק מבקשת אומנם להאריך את תוקף החוק כפי שהוא, מבלי לערוך בו שינויים, אך זאת רק לפרק זמן קצר, ובמטרה לקיים דיון מקיף וממצה שיאפשר להביא לשיפור משמעותי בהסדרים ובאיזונים הכלולים בחוק, במיוחד בכל הנוגע לאיכות הפיקוח הפרלמנטרי ולתפיסה הכללית של מצב החירום שבו אנו נמצאים זה תקופה ארוכה.

חוק ומשפט): להצעת החוק לא הוגשו הסתייגויות אך הוגשו בקשות רשות דיבור.

חוק ומשפט): אני מבקש מחברי הכנסת לאשר את הצעת החוק בקריאה השנייה והשלישית כנוסח הוועדה, תודה.

יעקב מרגי: טרם המעבר לבקשות רשות הדיבור וההצבעה, הודעה למזכירת הכנסת, בבקשה.

ירדנה מלר-הורוביץ: תודה, אדוני.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונחה היום על שולחן הכנסת, לקריאה ראשונה, מטעם הכנסת, הצעת חוק שמירת הניקיון (תיקון מס' 24) (גרירת רכבים נטושים), התשפ"ב–2021, של חבר הכנסת איתן גינזבורג.

ירדנה מלר-הורוביץ: תודה.

יעקב מרגי: תודה רבה.

יעקב מרגי: (קריאה שנייה וקריאה שלישית)

יעקב מרגי: כאמור, להצעת החוק לא הוגשו הסתייגויות, אך ישנן בקשות לרשות דיבור.

דוד אמסלם: – – –

יעקב מרגי: אם אתה רשום.

יעקב מרגי: אם אתה לא רשום – – – זה לא דיון אישי.

יעקב מרגי: חבר הכנסת אורי מקלב – אינו נוכח.

יואב קיש: היושב-ראש, רק רגע.

יואב קיש: מילה אחת לגבי רשות הדיבור, זה אנשים – – – הם לא נמצאים – – –

דוד אמסלם: היינו צריכים לבקש את רשות הדיבור בוועדה?

יואב קיש: האם זה בסמכות היושב-ראש להחליף, נניח, עם מישהו?

יעקב מרגי: זה, בדרך כלל, כשמגיעים להסכמות והבנות.

דוד אמסלם: רציתי להגיד דבר תורה לחנוכה.

יעקב מרגי: מה נעשה?

יעקב מרגי: בוא, אולי תעמוד לך הזכות – –

דוד אמסלם: אולי מישהו ירגיז אותי?

יעקב מרגי: – – אולי מישהו ירגיז אותך.

יעקב מרגי: חבר הכנסת מיכאל מלכיאלי – אינו נוכח; בצלאל סמוטריץ' – אינו נוכח; איתמר בן גביר – אף הוא אינו נוכח.

יעקב מרגי: יואב קיש, בבקשה, אדוני, עד חמש דקות לרשותך.

יואב קיש: כבוד היושב-ראש, השר מתן כהנא, חברים, חברי הכנסת, אני חייב לדבר.

יואב קיש: אנחנו עכשיו מאריכים את תוקפו של חוק הקורונה, החוק ששר הבריאות הורביץ קרא לו "סוף הדמוקרטיה", והוא עכשיו מאריך אותו.

יואב קיש: אני רוצה לדבר על זה בהקשר של מה שמטריד עכשיו את מדינת ישראל – איכוני השב"כ.

יואב קיש: אני חייב לומר לכם, יושבים פה הקואליציה, חברים רבים מהאופוזיציה דאז יושבים היום בקואליציה.

יואב קיש: הם היו נגד בצורה מוחלטת – לא כולם, אני אומר שלא כולם, אבל אני מדבר על אלה, ביניהם שר הבריאות הורוביץ, ביניהם ראש הממשלה החליפי לפיד.

יואב קיש: הרי מה הם אמרו?

יואב קיש: הם אמרו שאיכוני השב"כ, דודי, אתה יודע למה חוק איכוני השב"כ?

יואב קיש: לשמור על שלטונו של ביבי נתניהו.

יואב קיש: זו הייתה המנטרה.

יואב קיש: להרוס את הדמוקרטיה.

יואב קיש: זה מה שאתם רוצים עכשיו לעשות בחזרה?

דוד אמסלם: אגב, כשלא היה חיסון, כשלא ידענו בכלל.

יואב קיש: זה ברור.

דוד אמסלם: אתה מבין את החצופים האלה?

יואב קיש: אנחנו התמודדנו בקורונה בלי חיסונים, בלי לדעת לאן זה הולך, אף אחד לא ידע איך להיערך לזה.

יואב קיש: השתמשנו בכלים.

יואב קיש: כן, אני אומר פה מעל הבמה הזו: חוק איכוני השב"כ הוא חוק טוב, הוא נכון, הוא נחוץ, והשתמשנו בו בצדק והצלנו מאות אנשים.

יואב קיש: עכשיו, כשהקורונה ירדה, עם הלחץ המטורף של אותם אנשים שלא הבינו מה שעשו, נאלצנו להפסיק את השימוש בו.

יואב קיש: אבל תראו מה קרה, תראו איך הגלגל התהפך.

יואב קיש: ברשותך, טיפה שקט.

יעקב מרגי: חברי הכנסת והיועצים, נא לשמור על השקט.

יואב קיש: תראו איך הגלגל התהפך: ברגע הראשון שאתם חשתם באמת מה יכולה להיות סכנת הקורונה אתם הלכתם לאיכוני שב"כ, אתם הולכים למלוניות, אתם מפעילים מגבלות על נתב"ג – בדיוק, אבל בדיוק, הדברים שכשאנחנו עשינו אותם אתם קראתם לזה שמירה על שלטונו של נתניהו, סוף הדמוקרטיה.

יואב קיש: היום אתם קוראים לזה: אסטרטגיית בלימת הקורונה.

יואב קיש: אז אני אומר לכם, אנחנו נחשוף את כל השקרים שלכם, את כל הצביעות שלכם, את כל המהלכים שאתם עשיתם נגד הבריאות הציבורית של מדינת ישראל.

יואב קיש: בפופוליזם שלכם אתם פגעתם בביטחון הרפואי של מדינת ישראל.

יואב קיש: הייתם אופוזיציה חסרת אחריות, אופוזיציה מסוכנת למדינת ישראל, ואתם יודעים מה?

יואב קיש: ראש הממשלה דאז נתניהו לקח את ההחלטות הנכונות, כפי שמנהיג צריך לעשות.

יואב קיש: הוא שילם מחיר פוליטי.

יואב קיש: אנחנו שילמנו מחיר פוליטי בשביל לעשות את הדבר הנכון, בשביל לשמור על ישראל.

יואב קיש: התנהגנו באחריות, התנהגנו בקור רוח, ואתם צבועים, שקרנים.

יואב קיש: דרך אגב, אני רק לא רוצה להכליל, היו כאלה שגם תמכו, נכון.

יואב קיש: אבל אנחנו יודעים טוב מאוד על מי אנחנו מדברים שהתנהלו בחוסר אחריות, שכל מה שהם קראו מפה זה היה שקר וכזב והם עשו את זה גם כשהם דיברו על נורבגים, והם עשו את זה גם כשהם דיברו על ממשלה פריטטית.

יואב קיש: אני אומר: כל אלה שקראו לנורבגים ואמרו שזה הדבר הכי מושחת שהם ראו, וממשלה פריטטית – כן, בני בגין, לא אמרתי שאתה, אבל ראש הממשלה שלך – – –

זאב בנימין בגין: הזכרת את שמי.

יואב קיש: לא הזכרתי את שמך.

יואב קיש: עכשיו אני מזכיר, כי התפלאת.

יואב קיש: אבל ראש הממשלה שלך יאיר לפיד, החליפי, החילופי, הוא אמר על הנורבגים שזה מושחת, הוא אמר על הממשלה הפריטטית "דיל בין גנבים".

יואב קיש: והוא בא והתיישב באותו כיסא והוא דיבר על איכוני השב"כ ואמר שזה חוק אנטי-דמוקרטי רק בשביל לשמור שלטונו על נתניהו.

יואב קיש: ועכשיו אתם מבינים מה האמת.

יואב קיש: עכשיו כל הציבור רואה כמה שקר וכזב היו בדברים שלכם.

יואב קיש: עכשיו כל הציבור רואה שאנחנו פעלנו נכון, אנחנו פעלנו מהנהגה ופעלנו בשביל לשמור על מדינת ישראל.

דוד אמסלם: אני מבקש להגיב.

יואב קיש: מה?

דוד אמסלם: אני מבקש להגיב.

יעקב מרגי: אתה לא יכול.

יעקב מרגי: למרות שיש לאחרונה תקנונים חדשים, את זה עוד לא הכניסו.

דוד אמסלם: הם עושים מה שהם רוצים.

יואב קיש: דודי, אני חייב לומר שיש דבר אחד שאני רוצה להתייחס אליו, וזה משהו שאולי קצת לא קשור, אבל איך דה-מרקר מעיזים לצאת בפוש שיאיר לפיד הוכיח שהוא דודי אמסלם?

דוד אמסלם: אני מבקש להגיב על זה.

יואב קיש: איך דודי אמסלם, שהוא, יש לו חברות ויש לו מילה, מול יאיר לפיד, שכל מה שעשה פה על הבמה הזו זה לשקר, זה לרמות?

יואב קיש: הכול הרי הפוך.

יואב קיש: והתקשורת, בטח, אותם ערוצים שמחבקים אתכם, את ממשלת השינוי, התקשורת הזו הולכת איתכם, אבל זה לא יעזור.

יואב קיש: אני מסיים את דבריי.

יעקב מרגי: בבקשה.

יואב קיש: אתם קוראים לעצמכם גיבורים גדולים אבל אתם שקרנים גדולים, אתם צבועים גדולים ואתם פחדנים גדולים, ואת זה אנחנו רואים כשאתם מביאים לפה את חוק איכוני השב"כ.

יואב קיש: תודה.

יעקב מרגי: תודה רבה לחבר הכנסת יואב קיש.

יעקב מרגי: חבר הכנסת אופיר כץ – אינו נוכח.

יעקב מרגי: גילה גמליאל, בבקשה, גברתי.

יעקב מרגי: אחריה – חברת הכנסת אורלי לוי אבקסיס.

יעקב מרגי: בבקשה, גברתי.

גילה גמליאל: אדוני היושב-ראש, חברות וחברי הכנסת, השר מתן כהנא, אני באמת רוצה לדעת איפה ההסברים שלכם לפארסה של איכוני השב"כ של אתמול.

גילה גמליאל: מה יש לכם לומר לציבור?

גילה גמליאל: איך אתם באים להסביר את כל הארכיון הזה, שפשוט מתפוצץ מהזעקות שלכם, רק מלפני שנה, על הפגיעה בדמוקרטיה ובזכויות אדם כתוצאה מהפעלת איכוני השב"כ שאנחנו ביצענו כשמגפה עולמית פרצה, כשלאף אחד בכלל לא היה מספיק מידע?

גילה גמליאל: זוכרים איך הממשלה הזו בזמנו ניצלה באופן ציני את המצב, ובמקום לעזור לנו, כאופוזיציה אחראית, לטפל במשבר, השליתם את העם כאילו הינה, ממש עוד רגע, הגיע קץ הדמוקרטיה?

גילה גמליאל: אילו טענות מגוחכות, כאילו איכוני השב"כ היו במטרה לשמר את השלטון ולשלוט באזרחי ישראל על מנת לפגוע בזכויות האדם ולקחת הדמוקרטיה אלינו לידיים.

גילה גמליאל: ממשלת ישראל היקרה, כבר התרגלנו להתנהלות הצינית שלכם ולכך שכל דבר נעשה מפוזיציה, אם אתם באופוזיציה או אם אתם בקואליציה.

גילה גמליאל: איכוני השב"כ רק מצטרפים לרשימה כל כך ארוכה של הבטחות ושל עמדות שזרקתם לפח בשם הכיסא ובשם הפוזיציה.

גילה גמליאל: איך העזתם להוליך שולל את הציבור רק לפני שנה ולייצר מצג שווא של רמיסת זכויות כשאתם עושים בדיוק, אבל בדיוק, את אותו הדבר?

גילה גמליאל: אני מקווה שאיכוני השב"כ יאתרו גם את עמוד השדרה האידיאולוגי שלכם, שנותר מחוץ ללשכות השרים שלכם, ושתתחילו לפעול בצורה נכונה עבור הציבור.

גילה גמליאל: אבל אנחנו כאן באופוזיציה נהיה אופוזיציה אחראית, כי נעשה את מה שנכון לעשות.

גילה גמליאל: אדוני היושב-ראש, מזכירת הכנסת, אני רוצה פשוט להראות עוד דוגמה בזמן שנותר לי, כיצד גם כאן – לצערי, כן – הממשלה הזאת הורסת כל חלקה טובה.

גילה גמליאל: לפני כשנה עשינו לא פחות מהיסטוריה לאחר שהחלטתי להחיל את חוק הפיקדון על מכלי משקה גדולים.

גילה גמליאל: אחרי 20 שנה של זיהום סביבה של הנחלים, של המרחב הציבורי, והפסד ישיר של הציבור בסך של כ-100 מיליון שקלים בשנה, הגעתי למשרד להגנת הסביבה והבהרתי: המזהם ישלם.

גילה גמליאל: זה לא סוד שהיו לחצים עצומים מקרב בעלי אינטרסים, אבל מה שעמד לנגד עיניי זה טובת הציבור וטובת איכות הסביבה.

גילה גמליאל: וזו דוגמה אחת לאיך נאבקים באמת במשבר האקלים.

גילה גמליאל: ולמה?

גילה גמליאל: כי בהחלטה שלי הפכתי את הפסולת למשאב – בכל מדינות העולם שבהן חל חוק הפיקדון אחוזי האיסוף והמחזור הם גבוהים ביותר ומגיעים לכ-90%.

גילה גמליאל: אבל בנוסף למה שלא הבינו 20 שנה הבנתי עוד דבר: שעל מנת שהחוק ייושם בהצלחה, המשרד להגנת הסביבה צריך לתת מענה הולם לתשתית האיסוף של הבקבוקים, תשתית מתקדמת, שתחליף את 24,000 הכלובים שמכערים את הנוף הציבורי של כולנו ותופסים מקום מיותר, ודאגנו להקצאה של 100 מיליון שקלים לטובת הצבת מכונות אוטומטיות לאיסוף בקבוקים במרחב הציבורי.

גילה גמליאל: והינה, לאחר שסיימתי – – –

יעקב מרגי: וכמה יוצבו?

גילה גמליאל: עכשיו?

גילה גמליאל: זה בדיוק מה שיש לי עליו ביקורת.

גילה גמליאל: לאחר שסיימתי את תפקידי, לאחר שאתה, כיושב-ראש ועדת הכלכלה, ביחד עם חברי הכנסת, דאגתם גם כן לקבל את ההחלטה הנכונה יחד איתי, לתת להם שנה שלמה של היערכות, שנה שלמה של היערכות, הינה, הממשלה הנוכחית החליטה להקפיא את התקציב הזה.

גילה גמליאל: מי שיש להן אינטרס מובהק שלא יהיו מכונות אוטומטיות לאיסוף בקבוקים הן רק חברות המשקאות.

גילה גמליאל: ואותן חברות משקאות, שבמשך 20 שנה הרוויחו על גב הציבור מאות מיליוני שקלים, דאגו לזה שבסוף השרה להגנת הסביבה התקפלה – במילים אחרות, לא עמדה בלחצים – ודאגה, לצערי, ביחד עם הממשלה שלה, להוביל לזה שיהיה איסוף בקבוקים אבל יצטרכו ללכת שוב לסופר, ולחכות שם למזכירה שתקבל אותם, ולדאוג רק ל-50 בקבוקים בכל פעם.

גילה גמליאל: פשוט חרפה, פשוט מצב שבו האינטרס של הון-שלטון עובד שעות נוספות.

גילה גמליאל: אינטרס שהוא לא אינטרס ציבורי, זה מה שעומד מול עיני הממשלה הזו.

גילה גמליאל: ואלה דברים שאנחנו מדברים עליהם, כמה?

גילה גמליאל: מאבק ביוקר המחיה.

גילה גמליאל: כשיש הזדמנות להחזיר לציבור 100 מיליון שקלים בשנה, מה הם עושים?

גילה גמליאל: משחקים לידיים של בעלי ההון.

יעקב מרגי: נא לסיים.

גילה גמליאל: הציבור מוכן ובשל למחזור.

גילה גמליאל: כל מה שצריך זה לתת לו את הנגישות שהולמת לכך.

גילה גמליאל: ואני רוצה לומר לך שלצערי – אומנם זה חוק שקידמתי אותו, ובאמת הוא בשורה טובה, ואני רוצה להודות לך, כי אז היית יושב-ראש ועדת הכלכלה, ובהחלט סייעת בידי להוביל את זה – – –

יעקב מרגי: ותבענו שתהיה פריסה ארצית של כל – – –

גילה גמליאל: אבל שיסבירו לנו כיצד המשרד להגנת הסביבה הולך להתמודד עם הכמויות העצומות של הבקבוקים שהציבור ירצה – – –

יעקב מרגי: אז הינה, אני אומר לך איך הוא הולך להתמודד.

יעקב מרגי: אני אומר לך.

גילה גמליאל: אני אשמח.

יעקב מרגי: אם לא יהיו כלובים ולא יהיו המתקנים האוטומטיים שחשבנו וחשבת להציב בפריסה רחבה, מה שיקרה זה שאנשים לא ילכו לסופר, כי יש לזה תדמית חברתית מאוד נמוכה, והם ישליכו את זה לאשפה.

גילה גמליאל: אז זה מה שאמרתי, ובגלל זה נערכנו, בגלל זה נתנו להם להיערך במשך שנה – – –

יעקב מרגי: זה חמור מאוד, ואנחנו נדרוש דיון בוועדת הכלכלה על כך.

גילה גמליאל: זה חמור מאוד.

גילה גמליאל: אני ביקשתי ולא קיבלו, אז עכשיו אנחנו נבקש ביחד ונגייס עוד כמה חברים, ואני מקווה שגם אלה מהקואליציה שבאמת אכפת להם, על מנת לזרז את התהליך הזה ולדאוג שהוא גם יצא אל הפועל.

גילה גמליאל: תודה רבה.

יעקב מרגי: תודה.

יעקב מרגי: אורלי לוי אבקסיס, בבקשה, גברתי, ואחריה, אם יהיה כאן, שלמה קרעי.

דוד אמסלם: אדוני היושב-ראש, מתי אני?

יעקב מרגי: הודעה אישית, ידידי ומכובדי, אחרי ההצבעה, בעזרת השם.

יעקב מרגי: אם קרעי לא יהיה, אז אתי חוה עטייה.

יעקב מרגי: תני בראש, אבל.

יעקב מרגי: בבקשה, גברתי.

אורלי לוי אבקסיס: תודה לך.

אורלי לוי אבקסיס: אדוני היושב-ראש, חבריי חברי הכנסת, תראה, אנחנו נמצאים כאן היום כדי לאשר את תקנות הקורונה, וכשאני נמצאת כאן מעל הפודיום ומסתכלת, אני חייבת לומר שעולה בי תחושה של דז'ה וו, מצד אחד; מצד שני, אי-אפשר להיות אדישים לסוריאליזם המשתקף מהסיטואציה, שבה אנחנו נמצאים היום בצד הזה של המתרס ורואים את מצעד הצביעות, האיוולת, שינוי הכיוון, ואם אפשר לומר מכבסת המילים, של החברים שחברים היום בקואליציה הזו.

אורלי לוי אבקסיס: ולמה אני אומרת את זה?

אורלי לוי אבקסיס: כי ברוב גדול אישרו השרים את איכוני השב"כ למאומתים, וכפי שאנחנו מבינים, הרבה מאוד מהם נושאים את הדגל של למה זה חשוב ואיך המציאות מורכבת.

אורלי לוי אבקסיס: שמעתי את שר הבריאות ניצן הורוביץ מדבר על כך שהחיים מורכבים.

אורלי לוי אבקסיס: שמתי לב שבכל פעם שהשמאלנים – סליחה, החברים בקואליציה של השמאל – חוזרים בהם מעמדותיהם, פתאום הם מדברים על, לא יודעת, ניקח לדוגמה פונדקאות – אז פונדקאות אתית.

אורלי לוי אבקסיס: לדוגמה, באירוע של שר הבריאות, שחשב שזה סוף עידן הדמוקרטיה, ואני תכף אצטט אותו, הוא מדבר היום על כמה החיים מורכבים וכשהחיים מורכבים אז כמובן שזה פתרון נאות.

אורלי לוי אבקסיס: אנחנו שומעים את השרים עוטפים את עצמם במין מכבסות מילים אבל עם הרבה הרבה מאוד סבון, שקודם היינו צריכים אולי בשביל לחטא את עצמנו מנגיף הקורונה, אז היום אנחנו מגלים שהם אלו שדעתם משתנה לא רק מעת לעת, אלא ביחס למקומם בבית הזה.

אורלי לוי אבקסיס: אם הם באופוזיציה אז הם תוקפים לא עניינית, אבל נדמה שהם מגיני הדמוקרטיה; וכשהם נמצאים בצד השני הם מסבירים למה הם צריכים לפעול כפי שהממשלה הקודמת רצתה והייתה אמורה ופעלה.

אורלי לוי אבקסיס: למה זה ראוי, היום כשהם שם.

אורלי לוי אבקסיס: אבל מדוע הם תקפו.

אורלי לוי אבקסיס: אז אני רוצה לומר לך ששר הבריאות אמר אתמול בישיבת הממשלה לשרה זנדברג: איכוני השב"כ במתכונת הזו זה דבר סביר ומידתי.

אורלי לוי אבקסיס: אז אני רק אזכיר לכם שקודם לכן הוא אמר, במרץ 2020, "מעקב, איכון וניטור של אזרחים תוך שימוש במאגרי מידע ובאמצעים טכנולוגיים מתוחכמים עלול לגרום פגיעה קשה בפרטיות ובחירויות האזרח הבסיסיות.

אורלי לוי אבקסיס: משום כך אלה צעדים אסורים במדינות דמוקרטיות.

אורלי לוי אבקסיס: גם במצב הנוכחי אין להפעיל אמצעים חודרניים שכאלו באופן גורף כלפי האזרחים".

אורלי לוי אבקסיס: ואני אזכיר לך, כשהממשלה הקודמת עשתה זאת היינו בפני מגפה שאף אחד בעולם לא ידע את ממדיה, לא ידע איך להתגונן מפניה, לא היו לנו חיסונים, וגם אם כן, היינו בעיצומם של מבצעי החיסונים ושמרנו על האנשים.

אורלי לוי אבקסיס: אבל בשמירה על החיים הותקפנו כאילו אנחנו באים עכשיו לעקוב אחרי כל אחד ואחד, אנשים מן השורה, וכאילו אנחנו מנהלים עכשיו איזשהו ארכיון של האח הגדול ואנחנו מגלים את סודי-סודותיו של כל פרט ופרט מאזרחי המדינה.

אורלי לוי אבקסיס: צבועים.

אורלי לוי אבקסיס: עוד אמר השר הורוביץ, אז חבר כנסת באופוזיציה: "משבר הקורונה הוא לא מסוג הסכנות שעונות למבחן המחמיר בחוק.

אורלי לוי אבקסיס: הראיה היא שאף מדינה דמוקרטית אחרת לא מפעילה את שירות הביטחון שלה לצורך זה", ועכשיו אותו ניצן הורוביץ מבקש ואומר שזה מידתי וזה חשוב.

אורלי לוי אבקסיס: יפה, אז תבקש סליחה על ההתקפות הקודמות.

אורלי לוי אבקסיס: אבל אנחנו נמשיך עם ציטוטים של יושב-ראש האופוזיציה דאז והיום ראש הממשלה החליפי – או החלופי, עוד לא בדיוק החלטנו איך לקרוא להם – אז במאי 2020: חוק הקורונה יוביל לפגיעה בפרטיות הציבור.

אורלי לוי אבקסיס: הוא ישמש כלי שרת בידי הממשלה למנוע מחאה.

אורלי לוי אבקסיס: אין שום היגיון לתת לממשלה סמכויות כל כך רחבות לעשרה חודשים.

אורלי לוי אבקסיס: זה כולל מעקבי שב"כ ואפשרות לאסור על הפגנות שאינן נוחות לממשלה.

אורלי לוי אבקסיס: כך הוא אמר.

אורלי לוי אבקסיס: כמו כן, השרה קארין אלהרר אמרה: "עשינו פעולות רבות לסיכול חוק המעקבים – – – יש לחץ מצד ראש הממשלה להעביר את החוק הגדול שמתיר מעקב בלי הגבלה".

אורלי לוי אבקסיס: הם חשבו שבנימין נתניהו, ראש הממשלה שהיה, רוצה לעקוב אחרי האזרחים.

אורלי לוי אבקסיס: אני שמעתי גם כאלו שרוצים להכניס להם שבבים.

אורלי לוי אבקסיס: אני אומרת לך, אדוני היושב-ראש, היו פה חלק מחברי הכנסת, חלק מהשרים, שהכניסו שטויות לאנשים מן השורה בראש.

אורלי לוי אבקסיס: שכל מה שקורה עם החיסונים זה כדי שנוכל לעקוב אחריהם ואחרי ה"אני מאמין" שלהם.

אורלי לוי אבקסיס: גם אורנה ברביבאי לא סמכה על הממשלה, וגם היא חברה היום בממשלה שמעבירה את החוק הזה.

אורלי לוי אבקסיס: היא אמרה – –

יעקב מרגי: נא לסיים.

אורלי לוי אבקסיס: – – "אני מתנגדת בתוקף לשימוש בכלי לסיכול טרור כלפי אזרחים".

אורלי לוי אבקסיס: כמו כן, מרב מיכאלי אמרה, "חוק איכוני השב"כ הוא לא משהו שאמור להתרחש במדינה דמוקרטית".

אורלי לוי אבקסיס: והיא תקפה שם גם את גנץ וגם את אשכנזי – –

יעקב מרגי: תודה.

אורלי לוי אבקסיס: – – ואמרה שהם נכנסים לממשלה כדי להגן על הדמוקרטיה, אבל עם כל יום שעובר הם הופכים את המדינה לפחות דמוקרטית.

אורלי לוי אבקסיס: אז למה אתם הופכים את המדינה?

אורלי לוי אבקסיס: תקשיבו, חבורת צבועים בממשלה: הגיע הזמן שתגידו, סליחה, טעינו, לא ידענו, פעלתם נכון.

אורלי לוי אבקסיס: אבל אם אתם לא מתנצלים, לפחות תעמדו מאחורי ה"אני מאמין" שלכם.

אורלי לוי אבקסיס: אה, שכחתי.

אורלי לוי אבקסיס: זה נכון כלפי אנשים שיש להם "אני מאמין".

יעקב מרגי: תודה.

אורלי לוי אבקסיס: במקרה שלכם זה תלוי איפה הכורסה, האם היא בספסלי האופוזיציה, או סביב השולחן של הממשלה, שהופך להיות גדול וגדול מיום ליום.

אורלי לוי אבקסיס: תודה רבה.

יעקב מרגי: תודה לחברת הכנסת אורלי לוי אבקסיס.

יעקב מרגי: חבר הכנסת שלמה קרעי – איננו נוכח; חבר הכנסת גדי יברקן – איננו נוכח; חוה אתי עטייה?

יעקב מרגי: מאחר שהם לא נמצאים כאן, אנחנו עוברים להצבעה.

יעקב מרגי: אנחנו עוברים להצבעה על הצעת חוק – – –

חוה אתי עטייה: רגע, רגע – – –

יעקב מרגי: רגע, רגע, את רוצה לדבר?

חוה אתי עטייה: כן, אני אדבר.

יעקב מרגי: אז בבקשה.

יעקב מרגי: לא היית פה.

יעקב מרגי: אתה רוצה לסכם, יושב-ראש הוועדה?

יעקב מרגי: תודה.

חוה אתי עטייה: אדוני היושב-ראש, כנסת נכבדה, מחר נקיים בוועדת הבריאות של הכנסת דיון שביקשתי לקיים בדחיפות על סיפור שנחשף בעיתון ישראל היום בידי העיתונאי רן רזניק, על החלטת קופת חולים כללית להפחית את מינון התרופות האונקולוגיות לחולי סרטן.

חוה אתי עטייה: דרשתי לזמן את נציגי משרד הבריאות ואת בכירי קופת חולים כללית לתת תשובות על ההחלטה.

חוה אתי עטייה: מדובר בלא פחות משערורייה, שאליה מתנגדים רופאים בכירים.

חוה אתי עטייה: אדרוש תשובות מיידיות משר הבריאות, מנכ"ל משרדו ובכירי קופת חולים כללית.

חוה אתי עטייה: לכנסת ישראל אסור לאפשר לאף גוף רפואי להעמיד את שיקוליו הכלכליים לפני בריאות מטופליו.

חוה אתי עטייה: החומרה שבדברים באה לידי ביטוי בציטוטים שנתנו רופאים בכירים בכתבה, ואני מצטטת.

חוה אתי עטייה: "אונקולוגית בכירה אמרה לישראל היום כי 'זה מהלך מסוכן מאוד וחסר תקדים.

חוה אתי עטייה: לראשונה בישראל משרד הבריאות מאשר ומגבה מתן תרופה בניגוד מוחלט להנחיות המקובלות בעולם, מתוך שיקולים תקציביים של קופת החולים, וכל זאת כאשר החולים מופקרים שלא בידיעתם.

חוה אתי עטייה: אם חולה יקבל טיפול שלא נבדק במחקרים ובניגוד גמור לרישום, איך ניתן לדעת אם המחלה התקדמה בגלל המינון המופחת?

חוה אתי עטייה: מדובר בטיפול שמביא בחלק משמעותי מהמקרים לריפוי מהסרטן.

חוה אתי עטייה: יש כאן פגיעה קשה ובלתי מוסרית בסיכויי החלמה של חולי הסרטן בישראל'".

חוה אתי עטייה: אונקולוג בכיר הוסיף: "זו מעילה באמון הציבור ובביטוח הבריאות הממלכתי של מדינת ישראל, במשרד הבריאות ובקופות החולים.

חוה אתי עטייה: זהו צעד שעלול להתפרש כעברה המונית חסרת תקדים על החוק, בחסות הנהלת משרד הבריאות, וכפגיעה בחולים בישראל.

חוה אתי עטייה: זו פשיטת רגל מוסרית של משרד הבריאות שלא הייתה בתולדות מערכת הבריאות בישראל".

חוה אתי עטייה: אני ממשיכה ומצטטת.

חוה אתי עטייה: "שני שילה, מייסדת ומנכ"לית העמותה הישראלית לסרטן הריאה, אמרה לישראל היום 'צר לי שמשרד הבריאות מעדיף את השיקולים הכלכליים על פני השיקולים הרפואיים.

חוה אתי עטייה: חולי סרטן ריאה בשלב גרורתי הם במצב רפואי מורכב ורגיש, וכל שינוי בקבלת ההחלטות של הרופא על אופן הטיפול עלול להיות גורלי עבורם.

חוה אתי עטייה: אף שניתן לערער על ההחלטה, אפשרות זו אינה סבירה, שכן מדובר בחולים שעלולים למות, וכל יום עבורם הוא משמעותי.

חוה אתי עטייה: אנו מצירים על כך שמשרד הבריאות יוצא כנגד ההחלטות שלו עצמו בסל התרופות וכנגד ההמלצות הרפואיות המקובלות בארץ ובעולם ופוגע בכך בסיכויים לתקווה של החולים ובני משפחותיהם.

חוה אתי עטייה: כעמותה, נשקול גם לפתוח בהליכים משפטיים על מנת לעצור את המהלך'.

חוה אתי עטייה: שילה כתבה גם בימים האחרונים למנכ"ל משרד הבריאות כי 'סרטן הריאה נחשב לגורם מוות מספר אחת מבין כל מחלות הסרטן.

חוה אתי עטייה: כאשר בעשור האחרון חל מהפך בטיפול בסרטן הריאה עם כניסתן של תרופות הפועלות דרך מערכת החיסון, לחולים רבים יש תקווה להארכת חיים, ואף להחלמה.

חוה אתי עטייה: אלא שלמרות הנגשת הטיפול המיטבי לחולים אלה, רבים מהם החברים בכללית מצויים בחוסר אונים.

חוה אתי עטייה: אנו חוזרים ומבקשים לא למנוע מחולים קשה את הטיפול המיטבי שלו הם זכאים, עקב אינטרסים כלכליים של הקופות וללא כל הצדקה רפואית'".

חוה אתי עטייה: מחר בוועדה אדרוש את התשובות לשאלות המטרידות העולות מהחשיפה.

חוה אתי עטייה: המהלך הזה של קופת חולים כללית חייב להיעצר.

חוה אתי עטייה: תודה.

יעקב מרגי: תודה על הפרומו של מה שיהיה בדיון מחר.

יעקב מרגי: יושב-ראש ועדת חוקה, חוק ומשפט רוצה לסכם.

יעקב מרגי: בבקשה, אדוני.

חוק ומשפט): אדוני היושב-ראש, חברי וחברות הכנסת הנכבדים, אתייחס בקצרה.

חוק ומשפט): האזנתי בקשב לדברים שנישאו כאן מעל הדוכן, ודומני שנפלה טעות בידי חלק מהדוברים והדוברות.

חוק ומשפט): הצעת החוק שהניחה הממשלה, ובוודאי המהלך שמתכננת ועדת חוקה, הוא לא לשכפל את הצעת החוק שהונחה על ידי הממשלה הקודמת וחוקקה על ידי הכנסת הקודמת.

חוק ומשפט): אין בכוונתנו להיוותר עם אותה מערכת חקיקתית שבה לשיטתנו אין האיזונים הנדרשים בין סמכויות הממשלה לבין הפיקוח הפרלמנטרי.

חוק ומשפט): כבר בהצעת החוק הממשלתית, שהונחה עוד בטרם הפיצול, טרחה הממשלה הנוכחית להכניס שינויים חשובים בהיבטים שונים בחוק על מנת לחזק את הפיקוח הפרלמנטרי ועל מנת – – –

יעקב מרגי: מ-24 שעות ל-48 שעות.

חוק ומשפט): גם.

יעקב מרגי: אם הדיון בקבינט היה ביום חמישי בלילה או בשישי, מה זה נותן?

חוק ומשפט): הוויתור על השימוש, למשל, בסעיף הדחיפות.

חוק ומשפט): וחשוב יותר מכך – הביטול של הגדרת מצב חירום מיוחד, שכל-כולו התמקד בשאלה אם מותר להפגין נגד הממשלה או אסור להפגין נגד הממשלה.

חוק ומשפט): ואני לא אטול את זמנה של הכנסת בלעבור על השינויים שהוצגו על ידי שר הבריאות, וכבר הממשלה הנוכחית בהצעת החוק שלה הכניסה שינויים מהותיים לכל אורכו של החוק, והבקשה שלנו כרגע להאריך את תוקף החוק הנוכחי בחודשיים כל-כולה מיועדת על מנת לאפשר דיון מעמיק של נציגי הקואליציה ונציגי האופוזיציה בתוך הוועדה על מנת להוסיף עוד מערכות של איזונים ובלמים לתוך החוק.

חוק ומשפט): ולכן הצגת הדברים כאילו הממשלה הנוכחית והקואליציה הנוכחית מבקשות להיכנס לנעלי הממשלה והקואליציה הקודמות בכל מה שנוגע לחקיקת החירום של הקורונה – בין העמדה הזאת לבין ההצעה שהונחה על שולחן הכנסת על ידי הממשלה וההצעה שוועדת החוקה תניח על שולחן הכנסת בעוד חודשיים – אין בין הדברים דבר וחצי דבר.

חוק ומשפט): תודה.

יעקב מרגי: תודה רבה ליו"ר ועדת חוקה.

יעקב מרגי: אנחנו עוברים להצבעה על הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 10), התשפ"ב–2021, בקריאה שנייה.

יעקב מרגי: הצבעה.

יעקב מרגי: בעד סעיפים 1–3 – 16

יעקב מרגי: נמנעים – אין

יעקב מרגי: בעד – 16 חברי כנסת, מתנגדים – שני חברי כנסת.

יעקב מרגי: חבר הכנסת דודי אמסלם מודיע שהיה בכוונתו להצביע נגד.

יעקב מרגי: תודה.

יעקב מרגי: ההצעה אושרה בקריאה שנייה.

יעקב מרגי: אנחנו עוברים להצבעה בקריאה שלישית.

יעקב מרגי: בעד החוק – 16

יעקב מרגי: נמנעים – אין

קריאה: זה לא עובד.

יעקב מרגי: אנחנו נוסיף את כל מי שלא נרשם.

יעקב מרגי: נרשם, נרשם לך.

יעקב מרגי: רואים.

יעקב מרגי: בעד – 16, שלושה מתנגדים, אין נמנעים.

יעקב מרגי: הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 10), התשפ"ב–2021, אושרה ונכנסה לספר החוקים של מדינת ישראל וכנסת ישראל.

יעקב מרגי: יש הודעה אישית, לפני שאנחנו נועלים את המליאה.

יעקב מרגי: הודעה אישית של חבר הכנסת דודי אמסלם, בבקשה.

דוד אמסלם: אדוני היושב-ראש, חברי הכנסת, כשעלה כאן יואב קיש, הוא ייחס – הוא בעצם התייחס לכך שקפץ איזה ציוץ כרגע בדה-מרקר שלפיד הפך להיות אמסלם בכל הנושא של הדירקטורים.

דוד אמסלם: אתם זוכרים מה זה הדירקטורים?

דוד אמסלם: אתה זוכר, הרב הרפורמי, מה זה דירקטורים?

דוד אמסלם: אז בוא אני אגיד לך, מר לפיד, עם כל הצניעות, אתה צריך עוד הרבה שנים ללמוד כדי להגיע להיות אמסלם: אתה צריך להשלים השכלה אקדמית, אתה צריך להרחיב את הידיעות שלך במסורת ישראל, בהיסטוריה של העם היהודי, בכלל בהשכלה כללית.

דוד אמסלם: הייתי מציע לך גם לטבול במקווה, ככה, בשביל הטהרה הכללית, ורק אחרי זה אולי תוכל לבוא ולהשתמש ולומר שאתה אולי דומה, או במשהו דומה, לאמסלם דוד.

דוד אמסלם: אני רוצה רק להזכיר לך – אתה יודע, מר לפיד, אדוני היושב-ראש, יושב-ראש להקת הצבועים התקשר לפני שבוע לאקדמיה ללשון, אמר להם: אני מבקש להחליף את השם שלנו ללפיד הקטן.

דוד אמסלם: פוגעים בנו – בזה שאומרים ללפיד "צבוע", בעצם פוגעים בצבועים.

דוד אמסלם: הם אומרים: למה, על מה חטאנו?

דוד אמסלם: לכן האקדמיה באמת תתכנס.

דוד אמסלם: מר לפיד, אתה צבוע, סופר-דופר צבוע.

דוד אמסלם: אפילו הצבועים בעצם ביקשו להחליף את השם כדי להיות לפיד הקטן, ואתה לפיד הגדול.

דוד אמסלם: הרי רק אתה פרסמת סרטון כאילו אתה רמבו.

דוד אמסלם: בהתחלה חשבתי שמדובר – אמרתי – באיזה מפקד סיירת מטכ"ל, סיירת צנחנים, משהו: טיל נפל לי פה, קטיושה נפלה לי שם, עבר מעליי איזה מטוס קו סורי.

דוד אמסלם: אדון לפיד, יעקב פרי – לך צחצח לו את הנעליים היום, תבקש סליחה ומחילה.

דוד אמסלם: על מה בעצם הדחת את ראש השב"כ?

דוד אמסלם: על זה שהוא כתב ספר וציין איזה משהו – מפאת כבודו האישי – שאין לזה נפקא מינה להלכה בשום דבר.

דוד אמסלם: אתה מבין כמה אכזרי אתה?

דוד אמסלם: כמה צבוע?

דוד אמסלם: כמה צלופן, אתה כולך מלא קלקר.

דוד אמסלם: אתה לא מבין את זה?

דוד אמסלם: עכשיו, אדוני, היות שבחנוכה אנחנו, אני רוצה להגיד דבר תורה, ברשותך.

יעקב מרגי: יש לך הזמן.

יסמין פרידמן: באמת נהדר, דבר תורה אחרי כל – – – דבר תורה.

דוד אמסלם: אנחנו רוצים לומר, הרי אנחנו עכשיו ב"על הניסים".

דוד אמסלם: אני רוצה להגיד לך, שר הדתות, תקשיב קצת לדבר תורה גם, ככה קטן, לפני שאתה הורס לנו את כל הדת במדינת ישראל.

דוד אמסלם: איך אמרת, אני חושק את פי כדי לא לפטר את הראשון לציון.

דוד אמסלם: אתה תפטר אותו?

דוד אמסלם: איך אתה מעלה על דל שפתיך מילה כזאת?

דוד אמסלם: לך תנשק לו את היד מחר, תגיד לו סליחה ומחילה על מה שאתה עושה לעם ישראל.

דוד אמסלם: עכשיו אני רוצה לדבר על חנוכה.

דוד אמסלם: הרי אנחנו בחנוכה אומרים "על הניסים", ומה אנחנו אומרים ב"על הניסים"?

דוד אמסלם: לכאורה אנחנו מונים את הניסים שקרו לנו בחנוכה.

דוד אמסלם: אנחנו אומרים: "מסרת גיבורים ביד חלשים, רבים ביד מעטים, טמאים ביד טהורים ורשעים ביד צדיקים".

דוד אמסלם: אז אני מבין שהיה נס גדול, גיבורים ביד חלשים.

דוד אמסלם: למה?

דוד אמסלם: מטבע הדברים הגיבורים צריכים לנצח את החלשים ולא הפוך.

דוד אמסלם: פה קרה נס, רבים ביד מעטים.

דוד אמסלם: גם זה נס גדול.

דוד אמסלם: למה?

דוד אמסלם: טבע הדברים הוא שהמעטים צריכים להפסיד בקרב.

דוד אמסלם: מה הקשר בין "רשעים ביד צדיקים"?

דוד אמסלם: אלא באמת מטבע הדברים הרשעים צריכים לנצח.

דוד אמסלם: מדוע?

דוד אמסלם: בגלל שאין להם קווים אדומים, אין להם מוסר, אין להם כלום.

דוד אמסלם: אתם ממשלה בלי מוסר, בלי כלום.

דוד אמסלם: שום דבר.

דוד אמסלם: אין ערכים, אין כלום.

דוד אמסלם: אבל חל נס גדול והצדיקים ניצחו.

דוד אמסלם: זאת אומרת, כשהצדיקים מנצחים זה אירוע שבעצם הוא נס בפני עצמו.

דוד אמסלם: לכן אני רוצה להגיד לך, השר כהנא, הרי אנחנו חוגגים את חנוכה בסופו של דבר על מה שקרה בבית המקדש.

דוד אמסלם: אדוני היושב-ראש, שמעתי אתמול דווקא וורט יפה: לכאורה בית המקדש לאחר בערך סדר גודל של 170 שנה נחרב, אז על מה אנחנו בעצם חוגגים?

דוד אמסלם: הרי לכאורה, חס ושלום, בוא נניח שעכשיו אנחנו חוגגים את חג העצמאות של מדינת ישראל, בוא נניח שמדינת ישראל, נניח בעוד 100 שנה, לכאורה, בוא נגיד, יקרה משהו ולא תהיה מדינה, בוודאי שלא נמשיך לחגוג את חג העצמאות.

דוד אמסלם: לכן היו כל מיני חגים שהתבטלו.

דוד אמסלם: כתוב בגמרא: מדוע חנוכה?

דוד אמסלם: בגלל שחנוכה לא בא להראות ולחגוג את בית המקדש, זה לא הרעיון.

דוד אמסלם: הרעיון הוא שחנוכה בא לחגוג ולהראות לנו, לכל הדורות, את הניצחון של הרוח על החומר.

דוד אמסלם: לכן, אדוני השר כהנא, אני מבטיח לך שעם ישראל, למרות שאתה שר הדתות ומתיימר עלק להיות דתי – בסוף בעם ישראל הרוח תנצח את החומר.

דוד אמסלם: הרוח תנצח את הבערות שאתם מצויים בה.

יעקב מרגי: תודה.

יעקב מרגי: הודעה למזכירת הכנסת.

ירדנה מלר-הורוביץ: תודה.

ירדנה מלר-הורוביץ: ברשות יושב-ראש הישיבה, הינני מתכבדת להודיעכם, כי הונחה היום על שולחן הכנסת, לקריאה שנייה וקריאה שלישית, הצעת חוק למניעת אלימות במשפחה (תיקון מס' 18 – הוראת שעה), התשפ"ב–2021, שהחזירה הוועדה לקידום מעמד האישה ולשוויון מגדרי.

ירדנה מלר-הורוביץ: תודה.

יעקב מרגי: תודה רבה.

יעקב מרגי: תודה רבה.

יעקב מרגי: תם סדר-היום.

יעקב מרגי: הישיבה הבאה תתקיים מחר, יום שלישי, כ"ו בכסלו התשפ"ב, 30 בנובמבר 2021, בשעה 13:00.

יעקב מרגי: ישיבה זו נעולה.